text:
La seade de bande de agjenzie di rating Fitch dal Mediocredito dal F-VJ e à dât il vie no dome a une schirie di polemichis ma al somee che e puedi discjadenâ une reazion a cjadene che e podarès vê efiets ancje sul sisteme bancjari furlan.
Ma anìn cun ordin. A metât di Març, la agjenzie di valutazion che la Regjon (intune cun Standard’s & Poors) intal Avost 2014 i à rimetût par altri il servizi di rating di cuintripart pal periodi 2014-2016, e à declassât il rating dal Mediocredito di BBB+ a B, o sedi e à fat “sbrissâ” la valutazion de bancje partecipade de Regjon – che e deten plui dal dal 50% dal capitâl – di societât di dimensions mediis dal andament sodisfasint, e duncje in dut câs “racomandabile” pai invistidôrs, a une sorte di titul a risi. In pratiche, Fitch al lasse intindi i propris dubis su lis pussibilitâts di margjin de Regjon tal câs che l’istitût – che al à a pene fate une operazion di ricapitalizazion, riplanant une otantine di milions di pierditis peadis a une serie di invistiments no propit atents (viodûts i risultâts), cualchidun “impuartant” ancje fûr dal Friûl-Vignesie Julie – si cjatàs a vê di frontâ une gnove cundizion di dificoltât; un intervent de Regjon al podarès jessi intindût al limit di chel che al ven configurât tant che “aiût di Stât”, par esempli, intant che a no convinci Fitch e je ancje la cualitât dal atîf di Mediocredito, «lât in piês ancjemò di plui intal 2014, ancje se a un ritmi plui lent» e il stock dai credits deteriorâts, «vâl a dî un massim dal 32 par cent dai impleis sporcs», intant che a vegnin segnalâts in cressi «i credits deteriorâts ancje intal 2015», ancje se a un ritmi plui lent a front di une reditivitât «storichementri basse» de bancje e di une tornade al util stimât no prime dal 2016/17.
Voltiti mont! Imediadis e disdegnadis lis posizions dal assessôr regjonâl aes Financis, Francesco Perone, che al met sot acuse ancje i criteris che a àn ispirât il judizi di Fitch (che lui stes i à dade la incarghe, par altri) e de presidente di Mediocredito, Cristiana Compagno, che e dîs fûr dai dincj: «Une decision che no ten cont dai risultâts di Mediocredito e che e segne un disalineament fuart tra andament de bancje e valutazion di rating. Une decision inspietade che no condividìn, ni intal merit e nancje inte tempistiche, ma che no comprometarà la implementazion dal plan industriâl che i socis e il Cda a son daûr a puartâ indenant cun indurance. O larìn indevant duncje cu la stesse definizion di vuê par fâ di Mediocredito une bancje corporate a nivel regjonâl a servizi des impresis dal teritori».
Fin chi dut normâl, al è il zûc des parts, si podarès dî. Dulà isal il berdei? Il berdei al sta intal fat che la Regjon e jere daûr a resonâ cui istitûts di credit socis – in particolâr chei locâi – par fâ in mût che si “cjamassin sù” chê part dal capitâl di Mediocredito dal F-VJ no sotscrit de Fondazion CrTrieste e che al à costret la Aministrazion regjonâl a un intervent cetant onerôs intal procès di ricapitalizazion, puartantle par altri a detignî plui dal 50%. Insume, in peraulis puaris, la Bancje Popolâr di Cividât e il sisteme des Bcc regjonâls a saressin clamâts a un sfuarç no indiferent. Il president “traghetadôr” dal istitût cividin, Graziano Tilatti – daûr chel che si dîs – al viodarès cun favôr invezit ancje un coinvolziment di Iccrea, definintle une sorte di holding nazionâl dal sisteme dal credit cooperatîf. E chi, tra lis pretesis de regjon e lis cuintripropuestis dai socis, ve il berdei: parcè che ai 26 di Avrîl i socis de Bancje Popolâr di Cividât a laran in assemblee pe aprovazion dal belanç e pe elezion dal gnûf president. Cuintri il rinovament di Tilatti si è esprimude in Cda Michela Dal Piero, comercialiste e za assessore aes Financis inte Zonte Illy, che la sô posizion e sarès plui dongje di chê dal esecutîf Serracchiani. In dut câs, che e ledi come che e ledi, al è l’enesim “conflit di interès” tra mont de finance e politiche, stant che il risultât al pesarà ancje sui rapuarts cu lis Bcc locâls e il rest dal sisteme. No fasial vignî inniment nuie a di nissun la domande «Alore? Sino parons de bancje?» che e comparìs inte intercetazion famose tra Piero Fassino e Giovanni Consorte, chê volte president di Unipol? ❚
Linux
Finance e politiche, un rapuart simpri sul ôr dal conflit di interès (no chei bancjaris…)............
La seade de bande de agjenzie di rating Fitch dal Mediocredito dal F-VJ e à dât il vie no dome a une schirie di polemichis ma al somee che e puedi discjadenâ une reazion a cjadene che e podarès vê efiets ancje sul sisteme bancjari furlan.


c: text/html

text:
Filologjie
La filologjie e je la sience che e studie i tescj par ricostruì il lôr aspiet origjinari mediant de analisi critiche e comparative des fonts storichis che ju testemoniin.
Il procediment filologjic consist intal provâ a cjatâ la forme origjinarie di un test cun criteris mecanic-probabilistics e linguistic-formâi. Il test al è inevitabilmentri corot de schirie di copis che lu àn tramandât de antighitât a vuê.
Il tiermin al derive dal grêc: philéō ("amà"/"ve cure") e lógos ("peraule"/"discors"), o ben "amôr pe peraule, pal lengaç"[1][2]
StorieModifiche
Lis primis olmis di un studi sientific dai tescj leteraris rimontin al periodi elenistic (IV secul p.d.C.), opare dai filolics de biblioteche di Alessandrie. Cheste ativitât si à svilupade une vore tal periodi dal umanisim, deventant une vere e proprie sience tal XIX secul gracie a la ativitât di riorganizazion e riformulazion dal filolic classic todesc Karl Lachmann.
NotisModifiche
Leamis esternisModifiche
- Filologia, treccani.it

robotstxt: allowed

filter: keep


text:
No vin memòrie, no l’è mai stât scrit, comunque nissun s’impense, nancje par sintût a dî, che a Glemone al sei mai stât metût un cjampùt di chel che par talian a clàmin “farro”. No mi sint però par chest di pensâ di sei stât il prin a mètilu, ma di veilu dome tornât a semenâ.
Scancelàit par un moment l’imagjine che i vèis denant dai voi da cjere furlane coltivade in chest moment, ven a stai une plane cence fin di blave partint di Vençon fintrimai aTisane, cun cualche mâgle di sôe ca’ e la’.
Nus tocje fâ cualchi pas indaûr.
Prin da scuvierte das Amèrichis no vèvin blave, patatis, pomodôros e nancje fasui.
Forment, soròs (sorgo), sarasin (saraceno), fave, siele(segale), lint (lenticchia), vene (avena), trabacje (segale e veccia insieme), piciui (ceci), paniç (panìco) e pire (farro): chestis a son lis qualitâs di cereai e leguminôs che doi sensârs, incjariâs da Abazie di Mueç, a jan cjatât e censît lant ju pal Friûl fin a Dignan par scuèdi i debis ai contadins in ta metât di ungn dal 1591. Cent àins dôpo che Colomp al ere sbarcjât tal Gnûf Mont, in Friûl no ere ombre di colturis merecanis, ma il “farro” al ere già nomenât. La conferme a rive cirint sul vocabolari Pirona la peraule “farro”. Scrit dal 1871, il vocabolari di Jacopo Pirona al ripuarte riguart al ”farro” doi nons in particolâr:
PIRE – Farro piccolo: triticum monococcum, coltivato qua e là in Friuli, si mangia in minestra; anche pirefare, faro, cfr. spelte
SPELTE – triticum aestivum var. spelta. Il seme dopo brillato si mangia in minestra; anche pirespelte. Cfr pire, pirefare, faro.
Ma la storie nus insegne che il “farro” al ere già ben presint prime di chestis testemoneancis. Al è facil capî che i Romans a sal son puartâs daûr , man man che a vegnivi sù cjapant posses da l’ Europe, fintrimai in Inghiltere. Chest cereâl al ere la “razione K” dal soldât roman. Panificât o in granele, al ere facil di menâ atôr e si conservave nevore a lunc. Ma plui che pan a fasevin nevore di fuiacis. Cun la farine grêse (Puls) a cueievin une specie di polente, par chest i grêcs che a stavin pierdint il lôr sflandôr a vantaç dai romans a ju clamavin “pultiphagos” che al ûl dî leteralmentri “chei che a mangjin polente”. Cuant che doi giovins a si maridavin inta l’antighe Rome a vevin di sentâsi sunt une piel di piôre e ur vegnive ufiert il pan di farro, dopo a vevin di esprimi i lôrs sentimens. Chest rituâl a si clamave “confarretio”, in dì di vuei cuant che cualchidun al à vôe di esprimessi in public al fâs une “conferenza”. Ma i romans no erin cussì violens come che i sin usâs a viodiju tai films. A jerin pitost flacjons e furbos.” Mettere a ferro e fuoco” a je une espression che a jà pierdût il so vêr significât: par smaraveâ i barbars prin a brusavin lis cjeris incoltis e dopo a ûr in segnavin a meti il “farro” e une volte cjapât su a ur domandavin une part come tasse. Lis sôs carateristichis a erin talmentri preseadis di considerâlu come la palanche o il sâl par scambiâlu cun altris rôbis. La sô “rusticitât” a ûr permeteve di semenâlu e cjapâlu su in cuasi dutis lis cjeris e ad ogni latitudine par vie ancje da resistence al freit. In pôcjis peraulis a jere la benzine dal impero roman.
A chest pont clamin lis rôbis cul lôr non e cirin di capî lis varietâs.
La pire al è il nòn furlan dal “farro” che a si pues cjatâ in trei grandis cualitâs:
1 – La pire piçule, ven a stai il “farro piccolo” al è il Triticum monococcum, clamât ancje dome monococco par talian. A je la varietât plui antîghe di cereâl rivât a sei ancjemò semenât in dì di vuei. Dîs mil ains fa’ al ere presint in ta cussì clamade “mezza luna fertile” dal orient di mieç. Lis sôs proprietâs lu puartin a vei nevore di proteinis, a sei antiossidant par vie dai carotinoidos e da luteine, cence contâ la scjarse presince di glutine tossic che a lu rint sapuartabil ancje ai celìacs. Incrosant la pire piçule cun varietâs spontaneis, i vecjos popui dal orient di mieç come Sumêrs , Asîrs –Babiloneis e Egjisians a jan dât vite a doi grancj ramas di cereai cognossûs in dì di vuei. Di une bande il “grano duro” e la pirefare, ven a stai il ”farro dicocco” ; in chest ramaç i podin meti ancje il Triticum turgidum spp. turanicum (vendut cul non comercial di Kamut®; lis multinasionâls si son compradis ancje il non e tocje stâ atens ancje ce ca si scrîf). Di chê altre bande il “grano tenero” e la pirespelte, spelta par talian. La pire piçule a ere cuasi sparide par vie da sô scjarsisime rêse. Si tabâe dai 7 ai 10 cuintai di prodot par etaro di cjere. A lu tornin a meti ju pa l’Italie pa sô bontât. In Friûl lu an metût tal comun di Teôr. Tabajant cun chei dal mistîr, a mi an dite che al và nevore mâl di cjapâ su e lavorâ par vie che oltre a sei plui piçul al à ancje il granut plat e al svole vîe.
2 – La pire fare, cal sarès il “farro medio o duro”, al è il triticum dicoccum. Al è il “farro” plui cognosût, chel che i cjatais a vendi tal supermercjât. I podeis cjatâlu ”decorticato” o “perlato” par vie che la pire a je un cereâl vestît. Il granut difati a si presente dentri das dôs scussutis che lu tegnin (le glumelle par talian) ancje dopo veilu trebeât. Bisugne lavorâlu di gnûf, tocje pilâlu. Se i podeis, cjoleit chel “decorticato”, di mût che la part plui esterne dal gran, ca je la miôr, no vegni gratade vîe masse das machinis come in tal rîs. La pirefare a ven doprade par fâ il “farotto” , cal sares il “risotto di farro” , o la paste. Tal centro Italie a fasin ancje farine pal pan ma tocje messedâlu cun forment par che a puedi jeva sù la paste. Si po fâlu ancje in mignestre .Si rive a cjapâ su 20 cuintai di granele par etaro.
3 – La pirespelte clamade “farro grande”, “farro tenero” o dome “spelta” a je il triticum spelta. A je la cualitât di pire manco cognossude in Italie, ma la plui coltivade in Europe dulà che però a ven semenade in primevere e cjapade su a fin estât, forsit par chest il Pirona a la clame “aestivum”. Non i la metìn d’atom par cjapâle su a fin da primevere come uardi e forment. No par nuie “farro” par ingleis al ven voltât in “spelt”. Chê che i vin tornade a semenâ a Glemone a salte fûr di antîghis semencis che a si son salvadis sul confin fra Austrie e Svissare in Tirôl, chest a nus fâs capî il caratar alpin di chest cereâl che i crodin leât a un clime plui cjalt tipic dal centro-sud Italie. Un’ altre cualitât di pirespelte, disin mancul antîghe, e metude in Europe centrâl, a proven dal Belgjo.Dutis chestis cualitâs di pire a si son creadis e modificadis mediant di chel lent mecanismo milenari (prin da gjenetiche) che al ven clamât “selezione massale”. In pratiche in ogni ricuelt i contadins a metevin vîe i grans plui biei pa semence lassant cussì il compit a nature di mudâ gjeneticamentri in miôr e ben planchin. La spîe da pirespelte si presente crote cence moschetis (ariste) al contrâri da pirefare e da pire piçule. A jè la cualitât plui siore di glutine e chest al permet di vei un pan superiôr rispiet a pirefare
La gnestre cjere a son i UEIS.
A si trate di ramputis e cjampùs sparniciâs da rive su fra chês stradis di Glemone clamadis via Canciole a nord e via Cjampon a sud, via Gleseute disôre e via Bersaglio par disot. Il toponimo Ueis al salte fûr da peraule ueli (testemoneant par vecjo la presince dal ulivâr). A pagjne 1796 dal Gnûf Pirona, tal indice toponomastic, i cjatais: “Ueis, Vegli borgata di Gemona.”
Cjale ce câs ta rie juste sot al è scrit: “Uelis, Oleis in comune di Manzano”.
Chê dal ueli però a je’ un’ altre storie che i no rivin a contâ cumò. Ueis nol derive da peraule “Vueit” come che a crôt cuasi dute Glemone, se no altri par vîe che la plante plui coltivade a jè o a jere la vît, dineant cusì il famôs det popolâr “ I sin tal borc dai ueis” cuant che a nol ere plui vin!
A jè une cjere magre, sute e da rive su, no son canai par bagnâ e la trebie a rivares dome cunt un grant elicotero.
Però a je une cjere cjalde e lisere di lavorâ, che no jà vût la disgracie di cognossi il diserbant; il savôr ca lasse tal vin e tal ueli di olive al smaravê ancjemò cualchidun. E dôpo, par dîle dute, li che a si nàs ogni jerbe a pàs.
Une sere di primevere dal 2011, cjalant gno pâri cal seave cun la falciatrice il gno cjamput dome par tegnî net, a mi vaive il cûr . Cun dutis lis vitis che a jan menât i gnestris vecjos par splanâ i cjamps e butâ i clas tas rampis, bonificant chel che par talian i clamin il “conoide di deiezione del rio Vegliato” e dopo vei butât ledan par secui rivant a vei 20 centimetros di cjere su par un gravon, NON (plui evolûs) i lassin la jerbe a fraidessi parcjere. “Papà parcè no metino “il farro” tal cjamput?” I jai domandadi a crût. “I vevi pensât al forment, il farro no lu cognos, ma se tu ûs si pues provâ”. A mi à rispuindût. Mi si son impiâs i voi, i si erin tabajâs trente secons e si erin gjavâs un peis dal stomi, sa lave drete i vares fat la farine di puartai a Femine che a faseve già di cualchi an il pan cun la pire. Partît in cuarte e plen di sperancis, cence savei nuie, i jai tacât a domandâ se al ere cualchidun che al semenave la pire o cal vendeve la semence. Leint cualchi libri mi eri già fate l’ idê da pirespelte e cognossint un giovin di Reane che al met e al lavore la pire i soi rivât a cumbinâ la semence da pirespelte, cun la pussibilitât di menâle ju a pilâ e masinâ in farine tal so mulin une volte che i la varès trebeade.
I jai spetât l’atòm cun mil mans. Gno Pâri mi ha insegnât il gjest antîc dal semenâ: “Tu âs di cjaminâ simpri e butâlu alt cun la man vierte, dopo veilu butât pardut tu tornis a passâ su e ju cjaminant contrâri da prime passade par incrosâlu.” Ce emozion! Il rumôr siort dai miei pàs in ta cjere fofe, apene fresade, che a si messede al sunsûr di cheste plôe dorade che a cole tal cjamp: une poesie. Pal rest dut sito! No son tratôrs ca burlin tas orêlis, nol covente girâ il cjâf di continuo par stâ a cjalâ seminatricis che si infoin.
Chest gjest vecjo di miârs di ancjs al è stât par me une robe gnove e vive, come che a lu è stât par chel “nomade” che lu à fat par prin. Plantade la tende par simprin, al à decidût di fermâsi a provâ a meti ce che al veve ricuet ca e là atôr pal mont. Chel gjest al è stât il prinsipi di dut. La tende a je mudade in capane di len e dopo in cjase di clap o modon, a son nassûs i prins pais e lis âghis a son stadis domadis e deviadis. La “ciclicitât” das stagjons agriculis a jà dât vite a tradisions e fiestis; la prejere par vei un bon prodot e une buine anade a jà creât divinitâs e religjons; par podei catalogâ e dividi il ricuelt a son nassudis la scriture “cuneiforme” e l’aritmetiche. Par fâle curte a jere nassude la civiltât!
Semenâ la pirespelte al è stât però dome il prin pas. Cemût varessio fat a trebeâle? La prime idê a jè stade chê di seâle cun la falciatrice, infassutâle e puartâle ta cort di un contadin par butâle sot da trebie. Ma il cjâf dûr dai furlans al puarte a fâ dut dibesoi. Intant che la pirespelte a creseve e il Pampauac (la quaglia) al cjantave tal cjamput (notait ce mût che tornant a une vecje colture a torne ancje l’avifaune che i crodevin di vei pierdût) i jai tacât a pensâ. Sgarfant su inter net e cjalant vecjis trebis, i jai modificât une “pigiadiraspatrice” o machine di folâ metint al puest dai rulos ca stricin la ùe une palote ca gire cun cuatri curtis batidôrs e un cuintribatidôr di gome.
Dopo veile seade e infassutade i jai tacât a butâ dentri la pirespelte a man dentri da mê trebiute ma l’enorme cuantitât di stram ( lis gjambis da pire a son altis un metro e cuarante centimetros!) no mi à judât. Dopo però, cun piçulis astusjis che a si imparin man man che a si và indevant fasint un lavôr mai fat prime, la rôbe a jè lade vie avonde svelte e la trebiadure a je stade une grande fieste par ducj.
L’esagjerade altece da pire no puarte però dome svantàs. Nissune jerbe, infestant o mancul, rive a cressi dai ultins di fevrâr ai ultins di mai di un metro e cuarante centimetros. Al è cuindi evident che la pire stesse cressint a fâs di diserbant scjafojant dutis chês altris plantis. Fasint di mancul di coltâ (concimare) la pire no si trai ju, ven a stai che no si plê cun l’ajar (allettamento). Al è adiriture sconseàt, baste cambiâ colture dopo doi ancjs e semenâ alc altri, preferibilmentri colturis ipogeis come lis patatis o leguminosis che a tornin l’azoto a cjere. Par capîsi la plante plui antîghe coltivade dal omp a jè ancje la plui moderene: visto che nol covente fai nuje a jè di pâr sè considerade la plui biologiche e la plui economiche. Cui timps che a côrin al è fondamentâl vei pocje spêse e massime rêse. Considerant che la semence si la fâs di bessoi cence scugnî tornâ a comprâle tal circul ogni an (la pire no jè un ibrido!) e che la gnestre regjion a scuen ogni an impuartâ il 60 di forment dome pal so consump interno di pan e a regâle la blâve as multinassionâls, no sai plui ce pensâ. Ma jò no fâs il contadin di mistîr e po dâsi che i mi sbagli.
A fin dai giûcs il meis di avost dal 2012, dopo vei stât a mulin, i vevi a cjase 48 chilos di farine semintegrâl , 12 chilos di granele pilade e la semence pal an dopo. Un biel risultât se a si considare la superficie coltivade: dome sietcent metros cuadris! In un mont dulà che al risulte simpri plui dificil cjatâ cjermins di riferiment e che a van simpri plui di môde peraulons come “autosufficenza” , “auto sussistenza” e “autoconsumo”, i jai pensât di fâ la robe plui semplice di chest mont: puartâ a cjase il pan pa mê famê doprant la mê cjere. Nuie plui e nuie mancul. Cun la farine chês feminis, oltre che pan, a jan tacât a fâ dols, biscòs, crespelis, macarons e ancje la pizza e si son rindudis cont di trop buine, preseade e lisere ca jè cheste farine. Cun la granele i vin provât a fâ il pirot (farotto) e une ottime mignestre che i manco giovins in prin no olevin tacâ ( a si impensavin ancjemò da mignestre di formenton che a scugnivin mangjâ di piçui e che no ur lave nancje ju pal cuel!) e ca no jè slichignote come chê di uardi. Insome i vin vût sodisfazion!
E cussì , si veis ocasion di fâ un gîr su pa cjanciule (Via canciole) e di viodi un pôs di ulivârs, cualche spalere di vîs, e doi cjampus di pire, no steit a spaventâsi che i no seis in Toscane ma tornâs in Friûl!
Un grant grasie a Renzo Nadalutti pas semencis e a “Sandrone” Marini pal costant supuart logjistic e morâl.
Versione italiana dell’articolo presso EcolabioWorld


text:
✽✽ Un sens di aviliment al jemple chescj prins mês dal an gnûf: la pierdite di Marzi di Strassolt, di Albert di Cjaurià, di pre Meni Zannier e – prime ancjemò – di Renzo Balzan no nus lassin indiferents.
✽✽ Mai il mont autonomist al veve cognossude une pierdite compagne in cussì pôc timp.
✽✽ Nol pues no colpî il fat che esponents di spic dal pinsîr furlanist no sedin plui a dâ il lôr contribût di passion e di inteligjence ae nestre cause. Ciert che si pues ancje no vê condividudis ciertis posizions o sieltis, e reste purpûr la sigurece che ognidun di lôr al à puartât indenant, cence dubis o esitazions, la bataie pal nestri popul, vint tant che finalitât di ogni lôr agjî, il ben di chestis tieris.
✽✽ Propit par chest, par dâ plen significât a cetant che a àn fat in vite e a cetant che di lôr al restarà inte memorie, midiant dai scrits, dai intervents, des oparis leterariis, o calcoli che al sedi di combati cun ogni fuarce un concet che al stralûs di cualchi intervent vignût fûr a coment de lôr muart. Chescj resonaments, a ben che sclets, a sunin tant che une litanie avilide di sperance sconfuartade e pierdude: «Cemût fasarìno cence di lôr».
✽✽ La rispueste e à di jessi luminose e ferme: o fasarìn come che simpri o vin fat. O larìn indenant cun gnûfs oms e feminis che a racueiaran la ereditât. Anzit, che le àn racuelte za. Isal forsit finît il rûl di Glesie Furlane cu la muart di pre Checo Placerean? No. Dopo di lui, pre Toni Beline e dopo ancjemò chei altris predis che a àn continuade la opare. Il moviment autonomist si isal vadì “suicidât” pal dolôr cuant che Fausto Schiavi al è muart? Ancje ca, la rispueste e je negative. La storie stesse di chest gjornâl e je la dimostrazion palpabile che dal 1946 «La lum no si è mai distudade» cemût che, in maniere insiemi razionâl e profetiche, al scriveve il so fondadôr Felix Marchi.
✽✽ Vaîsi intor e je salacor une des piês carateristichis che intai agns a àn acompagnât i furlaniscj, difondint un sintiment che in maniere paradossâl al è la negazion stesse dal spirt furlan.
A chest “sintî” a àn ciert contribuît tancj faliments, massime politics. La mancjance di un partît di racuelte nazionâl e pese su la nestre storie resinte, come che a son clapons lis rispuestis dispès masse debilis che o vin dât aes prevaricazions statalistis, aes indecencis dai partîts talians e dai lôr “Jude” locâi.
✽✽ Nuie no nus vignarà regalât. Visìnsal simpri, e se o volìn dâ un sens ae vite di chei che nus àn lassât, no stin a fâsi cjapâ di aviliments e di pessimisim. Cjalìn invezit chês fuarcis gnovis, chei zovins che – traviers mil dificoltâts – vuê a àn ripiât e a continuin une bataie lungje e antighe.
✽✽ E o volarès sierâ cuasi cuntune provocazion: cetancj furlans di là di Balzan, di Strassolt, di Cjaurià, di Zannier, sono muarts intai stes dîs e cuissà trops di lôr che a àn vût intai cûrs, intal cjâf i stes ideâi.
✽✽ E a son chescj “anonims” i vêrs protagoniscj de storie. A son il popul. ❚
✒ Dree Valcic
(L)INT FURLANE. O fasarìn come che simpri o vin fat............
✽✽ Un sens di aviliment al jemple chescj prins mês dal an gnûf: la pierdite di Marzi di Strassolt, di Albert di Cjaurià, di pre Meni Zannier e – prime ancjemò – di Renzo Balzan no nus lassin indiferents.


text:
Tirâ dongje di dut il mont curtmetraçs sul teme dai mîts, des flabis e liendis popolârs: chest il sium dal Istitût pe ricercje e promozion de civiltât furlane “Achille Tellini”, un sium deventât realtât tal 2009 cun la butade dal Festival internazionâl di curtsmetraçs su chest sogjet, imbastît cul intindiment di “no fâ murî te indiference e te apatie des istituzions ni tal tsunami de globalizazion” chel patrimoni di contis che a animin lis tradizions dai paîs dal mont, come che a àn dite il President de Comunitât Culinâr dal Friûl, Lorenzo Cozianin, e il President dal Istitût “Tellini”, Luigi Geromet.
LA MANIFESTAZION_ Il festival, che si ten ogni doi agns e al è organizât cul jutori de Regjon, de Provincie di Udin, de Comunitât Culinâr, dal Comun di Colorêt di Montalban, al puarte un titul che al fevele di bessôl: “D’incjant, l’incjant”. La sô seconde edizion si è davuelte tal biel cjistiel di Colorêt ai 14 e 15 di Otubar. In dôs zornadis il public al à podût viodi vincj storiis, contadis di regjiscj che a àn savût mostrâ cu la lôr machine di prese la tenarece che si plate tes flabis pai fruts, ma ancje il patiment di tantis vicendis umanis.
PELICULE FURLANE_ Tra i lavôrs presentâts al à risaltât il furlan “Glereon” di Giulia Cignolini e Alex Ordiner, sielzût dal public come il plui biel de rassegne e preseât ancje come il miôr curt intune lenghe minoritarie, par vê contât par furlan la liende cjargnele (ricuardade ancje di Carducci inte sô poesie “In Carnia”), sul cont di un om, Silverio, destinât a spacâ pieris sul mont Pramosio (che in efiets al è plen di claps che a sbrissin jù a val), come condane a vite par vê comprât cul sperzûr la proprietât de mont.
I VINCIDÔRS_ Il prin premi de jurie, cun a cjâf Guido Sut, al è lât a “Intercambio” di Antonello Novellino e Antonio Quintavilla di Salerno che, creant tension e sens di fatalisim, a àn poiât la atenzion sul teme atavic de fam e di ce che l’om al scuen fâ par sorevivi. Il secont puest par “Buonanotte” di Riccardo Banfi di Saronno, che al à buride fûr une pelicule lizere, frescje e briose, ambientade tal cûr de gnot. Tierç al è rivât “7 a ritroso sortirà 7” di Francesco Niccolai di Reggio Emilia, plasût pal zûc di spielis che al à ideât, sledrosant ogni sene e spostantle tal timp e tal spazi tun clime di pôre e ingôs che al cres man man. Segnalâts ancje Enrico Sotgiu (in “Io sono qui”) e Giuliana Abagnale (in “Buon compleanno mamma”), come miôr atôrs protagoniscj e Giovanni Macelli cun menzion speciâl par “El misterio del pez”.
A incurnisâ il dut e je stade cun di plui inmaneade la mostre “Friûl di magance” di Luigino Peressini che al à metût adun intune mape de regjon lis figuris di fantasie dai nestris boscs, monts, lâts e planuris furlanis.
Ilarie Colùs
CULTURE – “D’incjant, l’incjant”............
Tirâ dongje di dut il mont curtmetraçs sul teme dai mîts, des flabis e liendis popolârs: chest il sium dal Istitût pe ricercje e promozion de civiltât furlane “Achille Tellini”, un sium deventât realtât tal 2009 cun la butade dal Festival internazionâl di curtsmetraçs su chest sogjet, imbastît cul intindiment di “no fâ murî te indiference e te apatie des istituzions ni tal tsunami de globalizazion” chel patrimoni di contis che a animin lis tradizions dai paîs dal mont, come che a àn dite il President de Comunitât Culinâr dal Friûl, Lorenzo Cozianin, e il President dal Istitût “Tellini”, Luigi Geromet.


text:
«Oh là! A son tornadis lis cialis: sint ce che a cjantin!» al disè Tonin.
Ce tant timp che al jere passât di cuant che lis veve scoltadis la ultime volte. Lis veve spietadis ricamant sul so cuader une schirie infinide di astutis e di cercluts: «Parcè che al è cussì che si impare a scrivi» e veve rispuindût la mestre a lis sôs domandis di scuelâr un tic plui svelt dai siei compagns di chê classe dal 1933.
Ma rivât Jugn no ‘nd jere plui par nissun: finide la ultime zornade di scuele, Tonin nol veve nancje vude voie di passâ par cjase. So fradi Zuan al jere lât a cjolilu e lui al veve dome tante gole di passâ un pôc di timp sul ôr de roie insieme. No jere lade mâl chê dì: dome un pâr di oris e la cene di trute e jere stade garantide.
«Puartimi dentri lis cjanis, Tonin, che jo mi met chi dal laip» i veve dit so fradi, che però, prime di metisi a lavâlis, al veve butât il cjâf sot de aghe glaçade par consolâsi dal cjalt dal Istât che al vignive dongje.
Lui al veve ubidît di corse e cu la stesse presse al jere tornât tal curtîl par fâi compagnie.
Lis trutis a jerin bandonadis cence ordin, dongje dai pîts di Zuan, che, strafont, al jere pognet tor dal mûr dongje dal laip. Nol durmive, ma no si sarès plui sveât.
Tonin al sintì a montâ un berli dal profont, ma li al restà par simpri, disperât, fat tasê dal impassibil conciert des cialis…
E an dopo an Jugn al jere tornât, simpri: «Ma isal mai pussibil che come che al sta par tacâ l’Istât, tu vedis di passâ dute la zornade a cjalâ chel mûr alì? Sù mo Antoni, anìn!».
Un cjamesot blanc al cjapà sot braç Antoni, judantlu a puartâ chel so vecjo cuarp mut dentri di chel palaç forest che di masse agns al jere deventât la sô cjase.
«Rivarìno mai a sintî la tô vôs, eh Antoni? No tu vuelis propit dîmi ce che tu cjalavis, eh?»
L’infermîr al sierà la puarte di veri, lassant daûr di lôr il cjalt dal dopomisdì.
Antoni si sentà tal solit puest sul bancon pe ore di laboratori: denant des trutis di arzile.
Di fûr, di là dal mûr, a griavin lis cialis.
CHRISTIAN ROMANINI
CONTECURTE. Lis cialis............
«Oh là! A son tornadis lis cialis: sint ce che a cjantin!» al disè Tonin.


text:
Ise gambiade e trop la emigrazion furlane dentri de Italie? Viodìn la situazion di Milan, tamesade traviers la opinion di personis di divierse etât.
PIERO MONASSI_, medaist (viôt La Patrie di Mai, ndr), al è stât president dal Fogolâr Furlan di Milan par doi mandâts, dal 1994 al 2000. I vin domandât cemût che al è gambiât il mût di agregâsi dai furlans. «Tancj si cjatin inmò tai fogolârs, la Lombardie e je avonde ative par chest cont. No son tancj i zovins. Chei nassûts chenti no sintin tant il leam cul Friûl come une volte. Po dopo e je mancjade cualchi iniziative juste par coinvolziju, lôr e chei che ancjemò a rivin dal Friûl». Monassi al spere in un gambiament. «Cumò cu la gnove dirigjenze dal Ent Friûl tal Mont mi pâr che si à intenzion di proponi alc di gnûf. A Pontebe, se o pues, o larai cun tant gust (de cunvigne o fevelìn a pagjine 6, ndr)».
MARCO MARCON_ 35 agns, al è il president dal Fogolâr di Bollate. Al è nassût e al lavore a Milan. Par lui tant al è gambiât parcè che une volte i emigrâts «si clamavin jenfri di lôr de stesse zone – a Bollate par esempli o vin une gruesse comunitât di Pinçan e dongje – duncje a ‘nd jere plui unitât. Po dopo si cjatavin sul lavôr che, forsit par vie che al jere umil – come lâ in fabriche–, al tignive dongje di plui come che cumò a fasin comunitâts gnovis e puaris compagn come i rus». Pre Checo al diseve che un popul nol mûr cuant che al à fan ma cuant che al è masse passût, i disìn a Marco. «Po stâi, sigûr! Cumò al è il fatôr des distancis anuladis, magari propit parcè che o sin plui siôrs e si podìn permetisi di tornâ facilmentri in Patrie. Vuê al è dal dut pussibil – e al sucêt – che un al lavori a Milan e al vedi la morose o adiriture famee in Friûl. Par assurt a voltis si cree il mecanisim psicologjic che un lu à talmentri a puartade di man che nol va mai e no si interesse che si mantegni vivarôs: tant al è!»
DANIELE REVELANT_ 36 agns, al è nassût e al lavore a Milan ma al è simpri stât leât ae Patrie – al è un dai fondatôrs de associazion FAF–Fantats Furlans – e la femine e la fie lis à in Friûl. «Cuant che o jeri plui zovin un element di agregazion al jere lâ in trasfierte a viodi l’Udin, po dopo o ai frecuentât un pôc il Fogolâr ma lis iniziativis inmaneadis no mi interessavin cuissà ce. Robis come gjite a schiâ». A ‘nd è cualchi difarence tai ultins agns: «Vint la famee in Friûl jo o viazi dispès in tren e o incuintri e o sint i discors di tancj furlans. Par me e je plui cussience rispiet a une volte, massime jenfri i zovins: tancj di plui a tifin Udin – par dî une robe stupide – o a fasin discors plui centrâts suntune sorte di “braure” furlane». E mancje però la agregazion. «Une volte rivâts in citât i furlans no si cjatin jenfri di lôr parcè che no sintin la dibisugne. A Milan si gjoldin la tante robe che e à di ufrî la citât, come divertiment e ancje come lavôr».
SARA_ Une des zovinis furlanis che a son a stâ a Milan e je Sara De Cecco di Glemone, 26 agns, studente al Politecnic. «Di furlans in citât e ae Universitât no a ‘nd ai cognossûts tancj. Almancul bande Udin. A son plui chei dal pordenonês». Ise cualchi ocasion di agregazion? «No mi pâr di sintî tant ator cheste esigjence, forsit di chescj timps si fasìn di plui i nestris fats. Jo par dî la veretât une volte o soi passade in sede dal Fogolâr ma o ai cjatât sierât. Dopo o ai pensât che no varès vût timp di stâi daûr ancje a chel e no ai insistût». Pensistu di restâ a vore a Milan? Cemût ti cjatistu? «Al sarà dificil cjatâ lavôr in Friûl viodût che o fâs la specializazion in inzegneristiche spaziâl. A Milan aromai mi soi usade a cjatâ dut dongje: negozis, concierts, iniziativis. No che no sedin in Friûl ma tu âs di fâ plui strade. E dopo cualchi volte la mentalitât cuant che o torni cjase mi samee un tic plui sierade di ca, ma probabilmentri al dipent di cui che ti capite di frecuentâ, come dapardut: il gno ambient achì al è chel universitari».
Dree Venier
Achì Milan: mancul agregâts ma plui cussients............
Ise gambiade e trop la emigrazion furlane dentri de Italie? Viodìn la situazion di Milan, tamesade traviers la opinion di personis di divierse etât.


text:
Cusì si fasin i libris di storie. S´à
fevelin ben dai romans a valin, senò no.
IL GNEUR E LA CAPASSE
Un gneur al cjoleve par cûl une capasse par vie ch´a lave masse planc.
La tartarughe lu lassá che si sbrocás, po´ j disé: "Fasín una
scomesse. Cjatinsi achí doman a buinore e vidín cui ch´al rive prin in
chê cjase lajú dapît". Il gneur al acetá la scomesse petant ridadis
di tignîsi la panse. Tal indoman, si cjatárin puntuâi. Dome che il gneur
al pensá fra di sé: " Ó ái denant di me tant timp ch´o vuei. O
rivi a fâmi un pîsul, cuatri marculis tal prât e ancjmó j doi il fum".
E cussí al pierdé una biele dade. La capasse, che saveve di no podê cori,
e bailá plui che podé par rivá, cence fermâsi un credo. Plui tart, el
gneur al comenčá laa corse e in cuatri varcs si cjatá dapît. Pecjât
peró ch´al cjatá ancje la capasse, žá stufe di polsâ.
Moral: Chêi di venti-jú, invessit, a
rivin prins ancje fasint il pîsul.
L´ors, il leon e la bolp.
Un ors e un leon a vevin cjatât un cjavrûl. Cui vevial di mangjâlu? A
scomenčárin a rugná, a sgrifignâsi, a muerdisi fintremai ch´a
colárin par tiere sfinîz e insanganâz. Juste in chel e passá par lí une
bolp. Viodint che i doi barufanz no vevin nancje fuarce di stâ inpins, si
cjapá sú il cjavrûl e s´al puartá tal so canís par fâlu fûr in sante
pâs. Cussí il leon e l´ors a restárin a sut, a lecâsi lis sgrifignadis.
"Cuissá trós ch´a spetin che
Furlaníe e Cjargne a vadin in rotis par aprofitâsi di lôr!"
IL CJAVAL E IL MUS
Un omp al lave pa strade cun tun cjaval e un mus. Il cjaval al veve dome
une cùssine sù pe schene e il mus al ere cjamât propit di mus. Cuanche la
biade bestie no rivà plui a là indenant, j disè al compagn: "Pal
amôr di Diu, solèvimi amancul di alc. A tí no ti costarès nuje e a mì
tu mi salvis la vite". Il cjaval j rispuindè cun malegraciis e cun
peraulis che no si pâr bon nancje a contâlis. Il mus si strinssiná
ancjamò un pòc, po´ al colà abàs e al restà vìtinp. Alore il paron al
cjapà la cjame e j e metè sù pe schene dal cjaval e, sorevie, j butà
ancje la piel dal mus crepàt. E cussì al inparà a sôs spesis che tanc´
viaz, dant una man a di un biadac, al torne cont ancje par sè.
Un pastor al cjatá in tun bosc un lovút.
Al ere tant ninín e plen di fotis che si podeve cjapâlu par un cjagnút.
Cussí lu regoná a lu tirá sú. Caunch´al fo dispatussât, j
insegná ancje a robâur lis pioris a di chêi dongje e a puartâjes tal
so cjôt. Ma il lôf, ch´al ere deventât aromai espert, j disé
tant par visâlu: "Cumó che tu mi ás insegnât il mistîr, cîr di
tignî di voli lis tôs pioiris, che nol ves di capitâti ancje a tí di
restá cence!"
Il ferâl
Plen incolm di vueli, un ferâl al ardeve e
al inluminave dute la case. Al diseve dentri di sé: "Il soreli
al pó lâ a platâsi cun mê!". In chel moment, une bugade di
ajar lu distudá. Cualchidun al torná a inpiâlu e j disé:
"Art e stá cidín. E no stá mai metiti cu lis stelis.
Chês no si distudin mai; a son eternis".


text:
Domenie ai 22 di Otubar la Associazion Amîs di Osais (Dasaias par cjargnel, Dasaiis in variante comune), in colaborazion cu la Pro Loco e il patrocini dal Comune di Prât, a àn metût in pîts e organizade La fieste dal cjalcin.
L’ideadôr di cheste fieste origjinâl al è il miedi Paolo Agostinis che, di agns, al puarte indevant la sô mission: chê di dâ une man a la int che e vîf inte miserie tai paîs plui biâts dal mont.
«La idee e nas di une esigjence condividude di creâ relazions te nestre comunitât», al conte Agostins «coinvolzint soredut anzians e ancje cui che al è stât dislidrisât e puartât intai ricoveris». E cussì, il miedi al à contatât lis vecjutis des cjasis di polse de Cjargne, domandant di fâ cjalcins di lane, une maniere par rindilis ativis e par coinvolzilis intun progjet impuartant. La fabriche dai cjalcins si è metude in moto. «In Cjanâl Pedarç, un par frazion al è lât a cirî i potenziâi ‘operaris’: jo tal ospedâl indulà che o lavori, o ai coinvolt pazients, infermîrs e ausiliârs. Par passeperaule, a son rivâts cjalcins ancje di difûr de Cjargne: Bibion, Dartigne… insome, a son stâts fats 450 pârs di cjalcins e adiriture ancje fats des mans di une vuarbe.»
Il borc di Dasaiis al à cjapât vite cui colôrs dai cjalcins metûts in mostre te vecje latarie, cu lis viucis tiradis a lustri e la musiche de violiniste Lara Celeghin. Daspò misdì, tune glesie plene di int, si è disvoluçade la bravure dal pianist Paolo Casolo. Pe ocasion, e je stade screade la mostre fotografiche di Ulderica Da Pozzo Un tic di Cjargne par un dì. A àn cjatât paron ben 300 pârs di cjalcins e a son stâts cjapâts sù cirche 6.000 euros di ufiertis in favôr dal progjet La aghe di Andrea pe costruzion di un gnûf poç te isule di Pemba tal ocean Indian.
«Andrea Menis» al conte Paolo «al jere un frut dal Cjanâl Pedarç che al veve un mâl incurabil. Cuant che al stave par lassâ chest mont, mi à domandât di fâ un poç in Afriche in sô memorie. Cul patrocini de FldC che e opere a Pemba di plui di 20 agns, o vin realizât il prin poç tal paîs di Rui (500 abitants) che al è cence aghe potabile (cost, 5.000 euros). Cussì, te fondazion o vin dât il non ai progjets che a puartaran aghe potabile a Pemba La aghe di Andrea. Cu lis ufiertis de fieste dal cjalcin al vignarà fat il secont poç. La aghe, dutune cu la educazion scolastiche, a son lis fondis de salût e un poç di aghe buine al pues miorâ la salût e la cualitât de vite. Achì si mûr di tif, colere, diaree, viers intestinâi par mancjance di aghe potabile. Lis frutis (al è il lôr compit recuperâ la aghe) a fasin chilometris par cirî une risultive di aghe buine di bevi.»
Paolo al siere cussì: «O ringracii di cûr ducj chei che mi àn dade une man par realizâ la fieste dal cjalcin, e in particolâr dutis lis feminis che a àn fat i cjalcins! I cjalcins di lane a son un balsim pe salût dai nestris pîts e dal cuarp; la lane e je sane e naturâl, musulite, che e lasse traspirâ, termoregoladore, analergjiche e no si impeste di triscj odôrs. E je un bon isolant e ciertis popolazions africanis le doprin di dì par parâsi dal cjalt e di gnot dal frêt. E je utile in ciertis malatiis reumatichis tant che la malatie di Raynaud e e preven lis ulçaris che a vegnin a chei che a son obleâts a stâ simpri tal jet.»
di Marta Vezzi


text:
Republiche
La republiche e je une forme di guvier dulà che la sovranitât e je a stâ tal popul, e il podê esecutîf al ven esercitât dai citadins elets par un periodi di timp determinât.
StorieModifiche
La peraule republiche e derive dal latin res publica, ven a stâ "cjosse publiche".
Te antichitât, la republiche no jere considerade sicu une istituzion politiche, ma ben l'interès pal ben de coletivitât: la citât (polis).
Tal cors dai secui, il tiermit republiche al modificà il so significât, fin a intindisi come sisteme istituzionâl, dulà che la colme dal stât no ven sielzude par vie ereditarie, al contrari de monarchie.


text:
30 marzo 2006
Furlan e economie
Inte foto doi esemplis di cemût fâ economie cul furlan (in particolâr, produzion tessile): disêt se no son bielis chestis maiutis... Po dopo une riflession ancje su la produzion enogastronomiche furlane: Ce isal miôr dal Frico? Nuie, anzit forsit alc: il frico cu la "E".
Grazie a maxpola par vê documentade la trasfierte di Barcelone... chei sì che a jerin timps biei... il rest de gjite al è achì: compliments, di viodi!
24 commenti:
- thermonuke ha detto...
-
A fuarce di insisti... le frice!
Al'è un bon inizi!
Continue cussi!
Quanche tu cjerçaras el sublime savor di frèschin, tu capiràs ce schifose c'a je che robe che tu stàs lècant cumo.
- 30/3/06 09:27
- mai domo ha detto...
-
Ciao christian, iar mi è rivat a ciase il volantin dal MESTRI POLITIC PIUS pes elesions provinciai e o soi restat veramenti mal!
Parce no aial scrit ancie lui un P.S. tal volantin disint di vota Romanini Christian pes elesions Comunai???(come che tu as fat tu pes provinciai)
Par me e sares stade une dimostrasion di afiet e di stime politiche tal ambit di une collaborasion continue che puartais indevant di tanc ains.
NO MI PLASIN les RELASIONS NON BIUNIVOCHES, parce ca si riscie che un dai doi al resti "SUCCUBE" dal rappuart e io sinceramenti, al di la de so maggior esperience politiche, o pensi che tu vedis alc in plui di di rispiet a lui, Cozzis, PES enato, Zonta e l'"ALLEGRA COMBRICOLA"...
Scusimi ma o vevi voe di esi sincer sence par chest no voleti mancia di rispiet,
Mandi mandi
- 30/3/06 09:32
- thermonuke ha detto...
-
El resonàment al file!
- 30/3/06 09:43
- Christian Romanini ha detto...
-
No tu mi âs mancjât di rispiet. Ten dome presint che un cont e je la elezion dal consei comunâl li che a votin dome chei che a son a stâ a Maian, un cont e je la elezion dal consei provinciâl che al ven elet in coleçs che a cjapin dentri plui comuns (no dome Maian) e duncje il materiâl eletorâl par chê elezion al rive ancje fûr di Maian, li che a son personis che no san cui che al è Christian Romanini e salacor e varessin vude un tic di confusion a lei nons che no centrin...
- 30/3/06 09:55
- mai domo ha detto...
-
Tu mi as dat une motivasion "plausibil" (p.s.: scuse il me furlan ca e ie nome une "pessime" tradusion dal talian al furlan;
O volevi diti (par rispuinditi a ce che tu mi vevis scrit prime)che no vevi seconds fins tes mes affermasions; no ai voe ne di fa di "tutta un'erba un fascio" o di "tira siment" a qualchi dun, la me intension a ere nome che di augurati di iesi e di lotta simpri par iesi veramenti une VOS LIBARE(al'è un casin par duc comunque).
Cun simpatie
Mandi mandi
- 30/3/06 10:35
- MaxPola ha detto...
-
Uff... si finis a fevelà di politiche ancje cuant che Christian al cîr di fevelà di balon e frice! :))
PS1: lis mautis si podin comprà lì de FRIûLPOINT dal me amì Dree
PS2: la signorine cun la maute "make frico" e iè le me morose... Cuindi, Thermo, sta calm cui comments :))))
- 30/3/06 11:34
- MaxPola ha detto...
-
Ops... mi dismenteavi: grazie a Christian par vemi segnalât sul blog (mi son rivâts un casin di access!)
Purtop, cjalant lis fotos, al semee che sedin passas ains... e investe al ere apene pôs mês fa... :(
- 30/3/06 11:37
- thermonuke ha detto...
-
Ise di milan o di majan?
Le ai vedude sul sit.
Biele FRute!
- 30/3/06 11:45
- MaxPola ha detto...
-
di Majan...
- 30/3/06 11:54
- Christian Romanini ha detto...
-
Grazie mai domo, la simpatie e je reciproche. mandi
- 30/3/06 13:52
- mai domo ha detto...
-
Biel il sito di max... e bieles les FRUTES.
E veis reson... al è mior fevelà di Frittule...
- 30/3/06 13:57
- cuso_di_cjan ha detto...
-
O’ soj content di chist luc metut a disposizion da int par comunica tra di no……….. une biele iniziative, un puest soredut libar di dutes les censures che no varesin di esisti. Al è sacrosant el dirit a di ce che si pense indipendentementri che si disi alc a pro o cuntri.
- 30/3/06 15:34
- cuso_di_cjan ha detto...
-
e o soi content che Cristian al vedi meditat sun ce che al ere sucedut cul sindic. No conos ben i fats se no atri di ce che o hai podut lei sui jornai. O pensi però che al sedi veramentri displasut di ce che al è sucedut e cun chest blog al à dimostrat che une vos libare no à di jessi scjafoade. O soj fiducios che chestes brutes robes no sucedaran pluj
- 30/3/06 15:40
- thermonuke ha detto...
-
di ce che si dis ator al è propit facil ca no sucedin pluj.
Ma no parceche son pintìs.
5 agns di purgatori!
- 30/3/06 16:02
- cuso_di_cjan ha detto...
-
Mah no savares se al sarà purgatori o infiar.... cert che chestes robes no varesin di sucedi... soredut par une cjadree.... soredut par une cjadree in tun comun..... se cjaparan 5 ains di punizion alore second me, siccome che les cjadrees de opposizion non son cussi comodes come ches de majorance, plui di qualchidun al varà voe di sta a cjase
- 30/3/06 17:01
- thermonuke ha detto...
-
Plui di cualchidun al stara a cjase ancje cence ve voe!
- 30/3/06 22:22
- jeur ha detto...
-
Come co vevi scrit in che atre bande, MAXPOLA e jere ore che tu ti fasis sinti, a le un piec che no tu giris par majan cemut vadie? dut ben a Milan?
- 30/3/06 23:43
- jeur ha detto...
-
a, salude ancje le MAX POLece, ca le dai timps de scuele che non le viot. (siguramentri tu disaras: 'ma de bande di cui?'; de bande di un ami di vecje date.)
- 30/3/06 23:52
- MaxPola ha detto...
-
Camera... tu as di dimi cui che tu ses...
tu sas che no mi palsin i "anonimi" :-)
mandi
- 31/3/06 01:16
- MaxPola ha detto...
-
ah, camera... dut câs, se tu vuelis restà anonimo, tu podis scrivimi vie mail par fati cognosi :)
met cualsiasi robe denant di @maxpola.it e tu viodaras che mi rive...
maman!
- 31/3/06 10:08
- jeur ha detto...
-
MAXPOLA va viot su internep che ti hai mandat alc.
- 31/3/06 22:03
- thermonuke ha detto...
-
Viost ce c'al sucèt a jessi dal anonimato. Cumò chel sacrabolt di Maxpola e el to ami Cameracafe e son iessus dal blog. E nol e plui biel.
- 1/4/06 13:38
- MaxPola ha detto...
-
thermo... trancuil! :)
jo e soi simpri chi :)
- 1/4/06 18:41
- jeur ha detto...
-
thermo...
chi co soi no voi a tor ma mi faseve plase saluda un ami di "persone"
- 2/4/06 18:07


text:
24 marzo 2013
Moviment Autonomist Furlan: o soi candidât pe Provincie di Udin
O torni a cjapâ in man chest blog par dâus une notizie eletorâl.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Come che o podês lei sul sît de Regjon, o soi candidât conseîr pe Provincie di Udin te liste dal Moviment Autonomist Furlan par sostignî il President Fontanini.
Il colegjo eletorâl che mi è stât afidât al è il numar 20, chel di S.Denêl (ven a stâi i comuns di Forgjarie, Maian, Ruvigne e S.Denêl).
Il sisteme di elezion pes provinciâls al è UNINOMINÂL dongje dal simbul dal Moviment Autonomist Furlan al è za scrit il non dal candidât in liste: al baste segnâ une X sul simbul.
O ringrazii chês personis che in pocjis oris mi àn permetût di cjapâ sù lis firmis che a coventavin pe presentazion de liste.
Stait colegâts pai prossims inzornaments.
Nessun commento:
Iscriviti a: Commenti sul post (Atom)


text:
#05 – Bestiis a Palme
Son i ultins dîs di scuele e Zuan al à fat i compits di corse par lâ sui bastions, pôc fûr de Puarte Aquilee, là che il fossâl di Palme al cjape aghe di risultive e lis galariis bandonadis e i arbui a ospitin cetancj nemâi.
Al va alì ogni dì, cul binocul di so nono, a viodi se al è rivât alc di gnûf: une bolp, une poiane, un falcuç o un sparvâl.
Al è dut cjapât e ae fin e salte fûr une bolp, che subit e sparìs intune galarie.
Di bot une pidade i rive di daûr e une vôs che al ricognòs subit: “Simpri cul cjâf a uciei!”
Rosse di cjavei, pivicjis inte muse, voi vivarôs e un caratarat, Gjonde e je la frute plui salvadie de scuele e simpri che lu stice.
Al bute il binocul e al tache a cori daûr: cheste volte al à di fâi capî che e à di finîle. Al rive a cjapâle, ma e je fuarte e svelte, lu bute par tiere e a tachin a ribaltâsi, fin che lui, cun cetante fature al rive a tignîle. In chel, une pavee colorade si poie intai siei cjavei.
Il frut al reste par un moment maraveât e Gjonde si inacuarç che le cjale inte une altre maniere: “Cumò ce ti cjapie?” i dîs intant che la pavee e svole vie.
“Ma, ce fasêso?”
Cascut biont e ocjâi, Marte e je la fruielibris de scuele e ancje une peteçone.
I doi a si slontanin di colp.
“E ven a cjapâmi a pidadis di scuindon!”
“Al è simpri cul cjâf a uciei!”
Si dan la colpe un cul altri. Dopo a tasin e Zuan al fâs a Marte: “E tu ce fasistu achì? No vevistu dit che tu lavis a Grau?”
“No tu âs volût vignî e o soi stade a cjase, e in biblioteche o ai cjatât chest libri achì!”
“La solite fruielibris!” le stice chê altre.
“Di ce che al conte?” Zuan al capìs che no lu à puartât dibant.
“Di chest puest achì, savevistu che cheste aghe e ven jù dal Zardin Grant di Udin e achì si zonte cuntune risultive?”
“Mi visi che, cuant che a vevin tacât a fâ sù Palme, il Zardin Grant al jere un lât plen di liendis”.
“Come chês su lis risultivis! Viodistu? Achì si incrosin lis liendis”.
I trê a si sentin suntune bancjute sot di un salgâr de madone. Dopo un pôc, Zuan al tache a vê sun. Un moment e lei Gjonde, un moment Marte, ce ben che al stâ, si indurmidìs di colp.
Cuant che al si svee, il soreli al tache a lâ jù, lis frutis no son plui.
“Ma viôt tu, son ladis vie cence dîmi nuie!”
Al fâs par tornâ in citât, forsit lis cjatarà inte gjelatarie.
Ma propit cuant che si dismôf, al viôt une pavee e une bolp che i passin denant pe lôr strade.
di Diletant in Sbandament
#2136


text:
Incjastrât fra un apontament e chel altri, di corse e cence flât, il president de provincie di Gurize al salude cul furlanissim “mandi frut” e al strenç la man. “No pues dî di fevelâlu, ma lu capìs e alc o dîs”. In efiets, cheste frasute le dîs propit in marilenghe: la uniche par dî il vêr. Ancje figotantsi un pôc. Propit un mês fa, si jere presentât denant di Renzo Tondo, tal palaç de Regjon a Udin, par metisi tal cuel, pe seconde volte, la fasse blu di president de Provincie di Gurize. Enrico Gherghetta, 54 agns, nassût a Flum in Istrie e resident a Monfalcon, pe seconde volte al à pronunciade la formule: “O zuri di jessi fedêl ae Republiche, di osservâ cun lealtât la Costituzion e lis leçs dal Stât e de Regjon, di adempî ai dovês dal gno ufici tal interès de Aministrazion pal ben public”. Peraulis par furlan ma pronunciadis ancje par sloven e par talian. Duncje, Gherghetta nol fevele par solit la marilenghe a cjase sô, ma al à volût distès doprâle intant dal zurament. Ce messaç vuelial dâ?
BRAURE_ “No je cuestion di messaçs ma di braure”, al rimarche il president. “Cui che al ven tal Gurizan, al pues viodi che lis insegnis tai nestris uficis a son trilengâls, cussì come lis tabelis pe strade, il sît e il simbul de provincie compagn. Fintremai la relazion di belanç e je par talian, par sloven e par furlan. Il nestri teritori al è trilengâl, o sburtìn su chest par vie che o crodìn tes potenzialitâts des trê lenghis par insiorâ il teritori. Considerât che e je une leç, la 482, e che la nestre provincie e fâs part de aree sot tutele, o ai domandât di fâ il zurament doprant ancje cheste lenghe”, al dîs Gherghetta.
LA DELEGHE LINGUISTICHE_ Te spartizion des deleghis jenfri assessorâts e conseîrs, il president si è tignût il referât linguistic par se. “Cumò, il prossim obietîf al chel di imbastî une consulte pe lenghe furlane; chê pal sloven e esist za. Cheste e varà lis stessis funzions: frontâ lis tematichis par prudelâ, pandi e promovi la lenghe furlane tal Friûl orientâl”. Tra l’altri, di candidât ae presidence (e president in cjarie), Gherghetta al jere lât ancje a Migjee a sostignî, insiemit cun chei altris aspirants al Palaç e duncje di altris partîts, lis resons de scuele di chel paîs, che e jere in pericul di sierâ par vie che il numar di arlêfs nol jere in linie cui parametris, e par che culì si aplicàs la deroghe di isule linguistiche, in virtût di un 85% di citadins furlanofons.
FURLAN IN CONSEI PROVINCIÂL_ La sielte di Gherghetta si cumbine po dopo cuntune altre decision dal consei provinciâl di Gurize. Culì, i conseîrs che lu volaran a podaran presentâ interogazions e duncje relazionâsi cul orghin esecutîf doprant la marilenghe. La cjosse, par il vêr, si è vignude a definî daspò di un cavîl interni al stes Palaç. Che po al à cjatât une soluzion, in gracie dal ufici di presidence.
INIZIATIVE DE LEGHE_ Al jere sucedût di fat che te prime sentade dal consei, ai elets a fossin stâts distribuîts auricolârs e ricevidôrs pe traduzion in simultanie dal sloven al talian. Il cjâf grup de Leghe Nord nol veve viodût plui: une discriminazion. Doi conseîrs, Mario Lavrencic (Sel) e Vesna Tomsic (Pd), a vevin sielt di fevelâ doprant il sloven. “Ma alore, jo o ai ducj i dirits di domandâ di podê fevelâ par furlan. Il mandât dal consei al scomence te maniere piês. Dutis lis minorancis a van pupiladis tal stes mût”, al veve rimarcât Zotti. In chê sentade, nol jere stât pussibil contentâ il rapresentant dal Carroccio, par vie che par podê predisponi e inviâ un sisteme di traduzion e permeti cussì la comprension dal dibatit a ducj a coventavin timps tecnics. Ma tant al è bastât, e al dirit domandât al à rispuindût cussì il president de assemblee, Gennaro Falanga (Pd): “A scomençâ de prossime sentade (fin di Jugn, ndr), ducj i conseîrs che lu volaran a podaran fevelâ ancje par furlan. Lis traduzions a saran par cure dal “Sportel pe tutele des identitâts linguistichis””. “Baste domandâlu, une dì prime – al siere Gherghetta – e il servizi al ven predisponût. Ancje se jo no ’nd ai bisugne: jo lu capìs”.
Oscar Puntel
ATUALITÂT – Gurize, un teritori siôr e une aministrazion che i ten............
Incjastrât fra un apontament e chel altri, di corse e cence flât, il president de provincie di Gurize al salude cul furlanissim “mandi frut” e al strenç la man. “No pues dî di fevelâlu, ma lu capìs e alc o dîs”. In efiets, cheste frasute le dîs propit in marilenghe: la uniche par dî il vêr. Ancje figotantsi un pôc. Propit un mês fa, si jere presentât denant di Renzo Tondo, tal palaç de Regjon a Udin, par metisi tal cuel, pe seconde volte, la fasse blu di president de Provincie di Gurize. Enrico Gherghetta, 54 agns, nassût a Flum in Istrie e resident a Monfalcon, pe seconde volte al à pronunciade la formule: “O zuri di jessi fedêl ae Republiche, di osservâ cun lealtât la Costituzion e lis leçs dal Stât e de Regjon, di adempî ai dovês dal gno ufici tal interès de Aministrazion pal ben public”. Peraulis par furlan ma pronunciadis ancje par sloven e par talian. Duncje, Gherghetta nol fevele par solit la marilenghe a cjase sô, ma al à volût distès doprâle intant dal zurament. Ce messaç vuelial dâ?


text:
Martin, un sant inteligjent01 di Zenâr 2004
Di ducj i sants dal lunari, i furlans a an segnât te lôr memorie san Martin, ricuardât ai 11 di novembar. Ancje se nol è un ricuart dut positîf. Difat, in ocasion de sô fieste, si veve di preparâ i bêçs dal fit, che no nd jere, par puartâju al paron, che nol veve dibisugne ma che nol intindeve imitâ il sant spartint la sô bondance cul puar mendic. I parons ti paravin fûr e tu vevis di cjatâti un sotet, fâ san Martin. Une tragjedie che e leve a reonzi altris tragjediis.
Martin, vescul e cjavalîr (si trate di dôs tradizions peadis insieme), al è colegât ancje cul istât di san Martin, lultime spere di clip prime de grande criure. Il sant al vares fat il meracul par sè, par dâi un braç di fen al so cjaval. Altris a disin che lu à fat pes feminis puaris e dibessolis, par judâlis a frontâ cun mancul disperazion linvier. Difat si fevele ancje di istât des veduis e, cjalant lanagrafe, o crôt che pôcs sants a vedin un esercit di devotis come lui.
Martin mi plâs parcè che al è il titolâr de plevanie dal gno prin amôr, Rualp e Val, là che propit in chê dì, intal fatidic e fatâl 68, o ai fat lingres uficiâl. Ma il non mi riclame ancje un personagjo unic, Martin Lutâr, chel che al è lât in rotis cun la glesie romane parcè che le voleve plui puare, biele, libare, plui dipendente de peraule e de gracie di Diu che no de peraule e dal favôr dai grancj.
Ma tornìn a la iconografie uficiâl, chê de manteline e dal cjaval e de spade. E jè la traduzion plastiche dal vanzeli, che al dîs di volêi ben al prossim come a se stes. Difat Martin al à resonât (une caritât che no resone e je vuarbe e no zove a nissun): Se mi ten dute la manteline par me o soi mus; se i e doi dute a lui o soi stupit. Se nol jere just che al restas crot il puar, nol jere nancje just che al restas crot lui. Dome smiezant si podeve salvâ e la caritât e la dignitât.
Pussibil mo che un principi cussì savi e sant nol puedi valê ancje pai furlans, come citadins dal mont e di Diu? Inte nestre storie milenarie no vin mai podût dividi ma simpri dâ vie e molâ. O vin scugnût dome dividi i debits e i damps, mai i utii e i beneficis. Par jessi catolics o vin scugnût pierdi patriarcjât e patrimoni liturgjic e cultuâl. Par jessi talians o vin pierdude muse, lenghe e tacuin. Par jessi patriots o vin scugnût supâsi ogni sorte di limitazions e sclavitûts. Par salvâ Triest nus an sfracaiâts tune regjon imbastide in maniere scandalose e intolerabil.
E ducj a fânus la predicje e a insegnânus i nestris dovês e i dirits dai ospits. Difat se in glesie, in scuele, tune riunion al rive un pote di talian, la prime robe che si à di fâ e je chê di favorîlu gambiant lenghe. Ma un popul che nol à stime di sè nol pò e nol à dirit di judâ chei altris. Un popul crot o discrotât al pò spartî dome i pedôi, che nissun ûl vê.
San Martin, dànus une santitât inteligjente o une inteligjence sante. No ti domandìn une cuarte di manteline. Si contentìn di une cuarte di çurviel e di dignitât. Parcè che un paradîs di stupits al fâs vignî i sgrisui dome a pensâ di lâ.
Par intant san Martin une prime spere di soreli nus e à regalade. In Cjargne la int e à tacât a berlâ che e jè stufe e ingomoeade di un stât brigant.


text:
E jere une volte une strie che si clamave Melanie e e veve un mus cu lis alis che al cjantave.
Melanie e jere pelose, bavose, il muscli jenfri i dêts e brute di no podê cjalâ.
E viveve intun cjôt a Buri e ducj che i dal paîs a vevin pôre di jê. A scugnivin bussâle e puartâi cjâr, vin, formadi, verduris e ogni tant parfin un frut.
Tante int e veve provât a copâle ma ogni volte il mus ju fermave cjantant:
«Tu che âs platât il curtis
No tu larâs vie cui toi pîts»
al cjantave… e ancjemò:
«Tu che tu âs puartât il forcjon
tu larâs vie cuntune maledizion»
Melanie cuant che sintive cjantâ cussì, e tramudave l’om intune carote e la deve al mus.
Tal paîs e jere une zovine, puare, sfortunade, di non Catine. E veve i cjavei ros e ducj la clamavin “pêl di carote”. Jê e lavorave intune stale e cuant che e netave e cjantave.
Une dì chei di Buri a mandin Catine da la strie. Jê e cjape sù la robe di mangjâ, la cjarie suntun cjaruç e e partìs. Rivade tal cjôt di Melanie, Catine e sberle: «Melanie, salte fûr!»
«Cui sêstu tu par comandâmi?» e dîs la strie, vignint fûr svolant sul mus.
«Ti ai puartât di mangjâ, ma ta lu doi dome se tu mi disis dulà che a son i fruts!»
Melanie, che e voleva fâsi un dôs ridadis, i propon: «Ta lu disarai dome se tu mi bussis i pîts!»
Catine, cence scomponisi, lu fâs.
La strie, però, rabios e bausarie, i dîs ancjemò: «Brave, ma cussì nol baste. Par savê dulà che a son tu âs di netâmi il cjôt prime che il soreli al rivi daûr dal cjampanili di Buri».
Ma Catine in cuatri e cuatri vot e veve za lustrât dut, tant di podê spielâsi par tiere. La strie, dopo di chê robe, furiose come un cenglâr, i ordene: «Cumò vonde! O tu cjantis miôr dal gno mus, o ti fâs deventâ une verze!»
Ma il mus al cjantave dome cuant che a volevin copâ la strie, invezit Catine no veve tristerie. Cussì la bestie e à dome cuarnât. Catine invezit, usade a cjantâ, e veve la vôs di un agnul.
Melanie, sintint chê melodie, e scomence a vaî e devente buine.
E cun jê dut si trasforme: la strie e torne biele, il cjôt al devente une vile cuntun grandissim zardin e il mus si tramude in un bielissim zovin. Dentri de vile a jerin i fruts che zuavin.
«Grasie Catine», e dîs Melanie, «Tu mi âs tirade fûr de maledizion. Par sdebitâmi ti lassi vivi te mê vile cun gno fi».
E ducj, di chel moment, a jerin vivûts feliçs e contents.
di 2A e 2B – Scuele Medie di Buri
((Alessandra Bardus, Marco Bertelli, Alessandro Bolzicco,
Silvia Cavan, Michele Durì, Giovanni Lerussi,
Alessia Meroi, Irene Micheletti, Claudio Bertoldi,
Alex De Sabbata, Alex Maestrutti, Simone Specogna,
Emma Valentinis, Robert Wesolowski,
Matteo Buttus, Maria Schneider)
#172


text:
Il video di Glesie Furlane pe Fieste dal Friûl, ai 3 di Avrîl: TE ANIME E TE PIERE02 di Avrîl 2020
“Te anime e te piere”: La acuile dal Patriarcjât di Aquilee e je scolpide te anime dai furlans Glesie Furlane e fâs un regâl a ducj i furlans te zornade de Fieste de Patrie dal Friûl “Glesie Furlane e je simpri cui furlans, a difindi la lôr dignitât e i lôr dirits, parcè che la nestre acuile e je scolpide tant te anime che te piere” Ai 3 di Avrîl 1077 l’Imperadôr Indrî IV al da al Patriarcje Siart il Ducât dal Friûl, il 3 di Avrîl al segne cussì la nassite dal Stât Patriarcjâl Furlan. Tai prins agns ’70, Pre Checo Placerean e i predis di Glesie Furlane a àn riscuviert la celebrazion de Fieste de Patrie dal Friûl, par insegnâ a ducj nô furlans la impuartance di Aquilee e dal Patriarcjât te storie europeane e il valôr de nestre storie, lenghe e culture. Pre Romano Michelot di Glesie Furlane al dîs: “Se daûr di une bandiere no je la identitât, la cussience e l’apartignince di un popul, chê bandiere e reste dome un peçot colorât, la bandiere un al à di vêle dentri, e al à di vêle simpri, ogni dì par dut l’an”. Lis imagjinis dal video a son ripresis tal Domo di Vençon, il lûc dulà che si cjate la associazion di Glesie Furlane e simbul de ricostruzion e de rinassite di dut il Friûl dopo dal taramot dal 1976. Bonsignôr Roberto Bertossi, president de associazion, al torne a marcâ la vocazion di Glesie Furlane: “Il nestri sproc al è di stâ cu la int, simpri, ma soredut in moments storics dificii come chel di cumò”.


text:
…indulà rimpinâsi al è maravee
O sin rivâts ae fin dal an e al è timp di fâ un belanç ancje par webandana.com, inalore tachin cjalant i dâts di Google:
lis visitis a son stadis 29.505
i visitadôrs unics 21.186
lis pagjinis viodudis 134.489
I rimpinadôrs che a an fat il Test inte sezion training a son stâts: 8286.
Ma butant il voli plui inlà dai numars, o vin di impensâsi che chest an a son stadis viertis dôs bielis cretis in Friûl, ven a stai:
1- La crete dal Mont Stele, dongje Tarcint, indulà si cjatin une ventine di viis.
2- La crete dal Zardin dai Clapons, dongje Cjavaç, indulà a son une cuindisine di viis.
Il mês di Setembar al à viodût il cret de Cjargne e dal Glemonês protagonist dal meeting “Find your way” indulà tancj rimpinadôrs si son cjatâts ducj intune e indulà a jerin ancje Adam Ondra e Silvio Reffo. Adam, come par solit, al è rivât a maraveâ ducj viersint une gnove vie intal cret dal pas di Mont di Crôs.
E je stade fate une propueste par sistemâ la viele stazion dai trens di Cividât fasintle deventâ un climbing center ma… i nestris sorestants a vuelin fâle deventâ un museu de Prime Vuere Mondiâl, magari cussì no.
O sin daûr a pensâ di fâ in mut che si puedin viodi off-line lis pagjinis inte sezion de Falesie.
La comunitât di rimpinadôrs di webandana.com si cjate su Twitter con l’hastag #climbersFriuli. Tant che su Facebook e je la pagjine webandana.com.
Cun il proposit di jessi simpri di plui a rimpinâsi intor pal mont o ai voie di ringraciâ di cûr ducj chei che nus an visitât.
MANDI A DUCJ E BON AN 2015 !!!
Simpri par gnovis emozions !!!
😎


text:
Madalene, la passionarie01 di Zenâr 2004
La tradizion e à confondût e identificât tune sole persone la femine che i veve lavât i pîts a Gjesù, Marie di Magdale che e jere stade liberade di siet demonis e Marie la sûr di Lazar e di Marte. Suntune robe e je stade simpri precise: sul amôr passionât de Madalene.
La conversion i à fate gambiâ vite, ma il vulcan dal amôr totâl che le brusave no si è distudât. Difat, rivade denant di Crist, e à dopradis lis stessis armis de seduzion che a fasevin pierdi lanime ai siei tancj amants: il flum dai cjavei, la fontane des lagrimis e lis bussadis plui infogadis, deventadis at di pietât. Parcè no varessie di vêi volût ben al Signôr ancje cu la part plui biele di sè, il so cuarp?
Il Signôr, disint che i siei pecjâts, che a son tancj, i son stâts perdonâts, parcè che e à volût ungrum di ben (Lc 7,47), si è complimentât cun jê e nus à condanâts nô. O stentìn a vê il perdon parcè che, ancje se no fasìn grancj pecjâts, o vin il cûr cence amôr. E chest al è lunic pecjât e il plui trement.
Cjalant a tante glacere de cristianitât, a tante virtût laìde, a tantis esistencis insignificantis e distudadis, tu scuegnis vê simpatie par Madalene o Nene, cu la sô passion che no rivave a sbrocâsi.
Almancul jê e faseve zirâ il cjâf a ducj, cu la cuâl che nô o fasìn girâ il cjâf di chê altre bande!
Dopo de Sense, Madalene e à scjavaçât il mâr suntune barcjute, rivant fint a Marsilgje, in France. E sarà une fantasie, ma un amôr fuart no fasial svolâ, scjavaçâ monts e mârs e rivâ fintremai a la puarte dal infiêr e dal cîl? Nancje la muart no lu vinç, dal moment che leternitât e sarà rût amôr.
In cheste storie cussì biele no mi plasin lis predicjis moralistichis e stupidis su la bielece de virtût e la brutece dal vissi o su la contentece dai bogns e la disperazion dai triscj e nancje la iconografie. I pitôrs a rapresentin Madalene brute, sgjavelade, sporcje, disvistude e cuntune crepe di muart in man. Ma cemût si puedial deventâ bruts apene che si inamorisi de Bielece stesse? No vevie di deventâ inmò plui biele?
No aceti une certe spiritualitât di disistime pes realtâts creadis e di odio pal cuarp, il pensâ a la sessualitât come leterno pericul e a la corporeitât come un pês di sapuartâ. Come tancj sants che a tratavin il cuarp come un mus e un cadavar. O sante Madalene de Pazzi, che e berlave: O patî o murî. Cheste int e je periculose, diseducative, sbalade e in contrast cu la vision positive che la Bibie e à de creazion, di compatî ma no di canonizâ.
Al è Diu che al à fate biele la Madalene e no il gjaul. E se par lâ in paradîs si à di jessi bruts, strupiâts, antipatics, salvadis, disgraciâts, vedrans, cence bêçs e scalognâts, alore al conven gambiâ distinazion. La vite cristiane no à di jessi la pice di scjampâ di là ma la furtune di vê culì un acont des realtâts ultimis. Une religjon che ti distude, ti disfrede, ti disamore, ti gjave la passion cui siei riscjos par riscjâ di no puçâ di nuie, no je un don di Diu. E se la conversion e à di gjavâmi il gust e la plenece dal vivi, no mi fâs gole. Un pecjadôr fantasiôs e vîf al è preferibil a un fedêl lami e stufadiç. Denant de prospietive di une eternitât monotone, mi buti cu la plebe. Acetant ancje la inevitabil confusion.


text:
Balutis
A zuiâ di balutis i vûl smire e jessi bulos. Agnorums indaûr si zuiave cui claputs starondâts dal flum, o fasint su balutis di tierecuete o, plui di spes, balutis di veri colorât, come chês che si cjatin ancje cumò. Bisugnave jessi bogns di cjapâ la balute dal aversari passant framieç di provis di abilitât, intune sorte di biliart. Si doprave il tîr libar o si rindeve plui dificil il dut fasint dôs busis inte tiere. Par tirâ la balute, la tecniche e jere di pleâ il dêt indiç e tirâ cu la ongule dal poleâr, viers l’obietîf.
Cjamp di zûc: dôs busis te tiere, a distance di 3 metris, plui o mancul. O si sielç di zuiâ a butâle dentri inte buse di chel altri, e ogni volte si vuadagne une balute; o si zuie libar. In chest câs, clamât “tiche spane”, ma ancje in altris
manieris, si à di fâ la conte (Ae baie tiche baie in par messe tuc muc poc) par decidi cui che al tire par prin e podopo chel altri al cîr di colpîji la bale. Si podeve lâ indenant cussì par oris…
Canucje
Un zûc tra i plui facii, ancje chest di smicje, che no ducj a vevin.
Lis manieris par meti adun l’imprest di fonde, la canucje, a jerin une vore. Tal imprin si fasevin cul carton, o cuntune ramascje di saût, che e jere facile di svuedâ de sô medole, ma cumò la plastiche e à dât une vore di pussibilitâts in plui: par esempli un tubo rigjit di plastiche robât a un implant eletric.
Come cartucjis si dopravin pomulis, balutis di cjarte, samencis lis fusetis, o stupins, ven a stâi dai pirui di cjarte misturade e mastiade cu le salive, e cualchi bintar, al sucedeve, al ficjave dentri une gusele.
Fusîl cul elastic
Tierç zûc di smicje, ancje chi si va sul classic, la vuere, ma doprant ce che si cjatave par fâ su l’imprest fondamentâl par corisi daûr e platâsi. Il fusîl, difat, al è un supuart di len, fat deventâ slis e lavorât in maniere che l’elsatic al sedi macil di meti e di tirâ, ma al rivi ancje adore a cjapâi intor ai aversaris. Il zûc, difat, al è fat di une bataie dulà che bisugne colpì chei altris zuiadôrs, come se si fos in vuere.


text:
La emigrazion, pai furlans e je stade simpri un probleme. No par nuie i furlans pal mont a son 3-4 voltis tant dai furlans in Friûl. In cheste stagjon di Istât, tal timp des feriis, un pôcs di emigrants a aprofitin par tornâ culì, tai lôr paîs e di plui bandis si organizin fiestis e moments di riflession. Ta cheste rubriche o proponìn, su chest cont, une clâf di leture fate, za cualchi an indaûr, di pre Antoni.
pre Roman Michelotti
Il mont de emigrazion furlane al è in grant ferment di ideis e di programs, par podê stâ daûr te maniere plui positive a cheste acelerazion che e cjape dentri ducj e dut e no sparagne plui nissun. Pal Istât che al ven, il «Friuli nel mondo» al sta inmaneant la prime «Convention de furlanetât tal mont» e par in chê volte i dirigjents di Borc dal sâl a varessin intenzion di aprovâ cun largje partecipazion democratiche il gnûf statût, un imprest fondamentâl ancje se no suficient par frontâ lis tematichis urgjentis e emergjentis de diaspore furlane.
Che l’ent primarûl al sedi stagjonât e un pêl inrusinît nol è un misteri e nol è un scandul. Te stesse situazion a son dutis lis istituzions nassudis tun contest completementri diferent e che si cjatin a sunâ une musiche stonade come timp e come notis. Come timp parcè che i prins distinataris no son plui e i ultins no ur interesse. Come notis parcè che, culì come par dut, al vâl l’invît incorât e inteligjent dal salm 96 «Cjantait al Signôr une cjante gnove» o, se o preferîs, «Cjantait al Signôr alc di gnûf». E dome Diu sa trope dibisugne che o vin di musiche cree! Pardut.
Cuant che o pensi al «Friuli nel mondo», cun dut il rispiet par tante int che e à crodût e scombatût e spindût e paiât di persone par une cause che le ritignive sante, plui che a une plante cressude tun biel prât o tun ronc, o pensi a chê flore che e nas e e cres sot dai arbui, framieç dal patùs, cjapant e supant de vitalitât dai fradis plui grancj e vivint di une vite di eterne dipendence. Come un parint puar che al spere di cjapâ alc dal parint siôr e par chest al scuen vivi in perpetue penombre e sotanance. Là che l’arbul grant, o il bosc, al è, come che ducj sa, chel de Democrazie Cristiane. O sin in chel contest, in chê culture, in chei valôrs e disvalôrs. No dîs une plante parassitarie, ma sigurementri no autonome e duncje sotane, ricatabil e doprabil. Come la Filologjiche e altris ents plui o mancul benemerits. Ents là che si sistemave cualchi amì colât in disgracie e là che la paronance vere i tocjave simpri a un esponent dal partît. Il fat che al sedi ancjemò l’on. Toros, ancje se president emerit, le dîs lungje su la gjerontocrazie che e à regnât li dentri. Toros al è chel che, dal 1967, al à ricatât il vescul Zaffonato e fat lâ in vacje la mozion firmade di 529 predis. Une mozion che, par cumbinazion, e veve tal prin dai cinc ponts propit il mont de migrazion: «fâ un progjet par tornâ a assorbî in timps curts la diaspore migratorie che e sta copant soredut i paîs di mont». Se cheste e je politiche pe migrazion, mi fâs frari.
Mi visi che une volte, fevelant cuntun diretôr dal Ent, metût li dopo di jessi stât silurât de presidence di une comunitât, mi è sbrissât di dîi: «Voaltris o sês metûts par fâ stâ i furlans pal mont, parcè che, se a tornin dongje, o restais cence pagnut». Mi à incenerît di ofesis ma no mi à dât tuart.
O torni su la lidrîs di chescj ents par meti in lûs la lôr limitatece di fonde: jessi plui la vôs dal paron che dal sotan, sunâ la musiche dal alt plui che chê dal bas, cirî di fâ presint lis resons di chel che al sta in alt e nol pues o nol vûl fâ plui che lis resons e lis protestis di chel che al sta in bas e al spiete justizie. Chescj ents a son partîts cun chê di no fâ politiche. Ma si puedial no fâ politiche? Ce sens aie une culture o une assistence cence politiche? No deventie alienazion e droghe? Se un mi dîs di no fâ militance partitiche, i doi reson, ma se un mi dîs che nol fâs politiche, i rispuint che al fasarà simpri la politiche dal paron, che lu paie e lu ricate. O sai, lu ripet, che li dentri e à lavorât tante int e int buine, però i risultâts a son stâts sclagns. Parcè che si à plui fat vaî che resonâ, si à plui cjalât al passât pierdût che al avignî di fâ su, si à plui batût sul folclôr che su la cussience de identitât, sui dirits dai furlans di tornâ dongje, su la precedence tai puescj di vore, su la promozion di une gnove classe politiche, imprenditoriâl, culturâl. Plui che un cjant di resurezion, al è stât viodût e vivût come un cjant di corot. Un «deprofundis», cun dut rispiet par un salm cussì straordenari. Juste e induvinade la reazion di pre Checo Placerean, cu la sô «fieste dal popul furlan stranfât pal mont» di Einsiedeln, là che ogni an al faseve un sorte di discors de corone, cun dutis lis cuistions plui vivis e crudis dal Friûl. Une iniziative disertade e criticade dal Ent iuficiâl.
Oltri che la dipendence dal paron, prin difiet di fabriche, un secont difiet di chescj ents e je la presunzion di vê la esclusive de culture, de emigrazion e vie. Cui lu aial dit? Cui le aie dade? Il popul furlan, tes sôs espressions e situazions, nol è di chel ent o di chel altri, ma al è di ducj. Di chei in cjase e di chei pal mont, che a fasin part a plen dirit de tribù dai furlans. In câs al è l’ent pe emigrazion e no la emigrazion pal ent. E chi o sin jentrâts tal cûr de cuistion. Nol è possibil fevelâ di Friûl, a nissun nivel, cence tignî cont e fâ i conts cul mont de diaspore. Al esist un popul, l’ebraic, che al à vivût par doimil agns cence une tiere, une patrie, un classe dirigjent, un templi e adiriture une lenghe. Ma al veve la cussience di partignî al popul de aleance e chest al bastave par vierzi lis puartis a ducj i fradis dal mont. La politiche dai e pai emigrants, o miei, cui emigrants e à di rifâsi a chest model. Creâ cussience, tiessi rêts, fâ cognossi a lis gnovis gjenerazions la nestre realtât in moviment e no dome il passât, e fâ cognossi ai furlans, ducj, ce che di biel e di bon al è stât e al ven produsût dai lôr fradis pal mont. Colegâsi cu lis impresis, sgambiâsi tecnologjis, privilegjâ la domande e la ufierte, vierza une sorte di «Commonwealth» in piçul. E chest al è possibil vuê plui di simpri, cu lis potenzialitâts tecnichis e comunicativis e la globalizazion. In chest colegament sistematic a àn di cjatâ il lôr puest la lenghe e la culture di partence e chês di adozion, in mût che la vecje plante e cjapi linfe de gnove e la gnove si rinfuartissi te cussience de identitât.
A ben cjalâ, si pues dî, cence nissune ofese, che la politiche vere de emigrazion come fat sistematic e ordenari e à ancjemò di scomençâ. Une buine ocasion par doprâ dute la inteligjence, la creativitât, la sgrimie, la fantasie, il cjâf, il cûr e l’inzegn. Dut chest in grande umiltât, disponibilitât e cence monopòlis, parcè che il mont de diaspore al è di ducj e cence diaspore nol è nancje Friûl.
PRE ANTONI BELINE
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +


text:
SPECIÂL LADINS
EDITORIÂL – Achille Tellini e i rapuarts interladins / SPECIÂL – Tellini e la identitât furlane / G. I. Ascoli: la nassite de cuestion ladine / Un cjanton… ladin / Chei di mieç / I media dolomitans in marilenghe / La Confederazion ladine jenfri lis dôs vueris / La tutele linguistiche tes trê zonis / Il sium di une Ladinie unide / L’istitût ladin furlan al fâs 20 agns / Su la memorie di Tellini al è stât costruît un Istitût di Culture / Une editorie che e cjale aes lidrîs / Vilotis in clâf moderne cun Antonella Ruggiero / La racuelte Gardner / Tergjestin, il ladin di… Triest / AI 32 DI MAI. Une lenghe romanze? Mê none lu saveve / ATUALITÂT – Furlan lenghe francje dal business mondiâl dal Friûl / Sandra Pupatello, Ministre pal Disvilup economic e pal cumierç, Provincie dal Ontario / “Lenghe”, un gnûf strument pal insegnament ai adults / MEDITANTLIS TAL SO CÛR. Un libri di lei / Ancje in Friûl ricuardade la Zornade Europeane des Lenghis / Il festival salvadi / La Provincie par furlan / L’impegn di Fontanini par pre Antoni / Muris in curt, lenghe grande / CURTIS E CHE SI TOCJIN. Cuâl federalisim? / TERITORI – Cjargne cence aghe / Lûs e scûr intal istât de mont / Ancje a Midune il referendum par gambiâ regjon / Designer, jo mame! / SLOVENIE. Elezions in Slovenie: vitorie dal centriçampe / AUSTRIE. Su lis olmis dai ladins in Austrie / CULTURE – / ART-Â. Art che e nas de nature e e torne ae nature / IL FERÂL. La laude improibide / FOTOGALLERY – Aganis, sbilfs e krampus / La triple fortune di Palaçûl / La Cjargne in radio di 28 agns / I CLASSICS – 9. CUINTRISTORIE DAL FRIÛL – La albe de nestre Patrie /
Otubar 2008............
SPECIÂL LADINS


text:
Cussì, ai 6 di Mai dal ’76, al va jù dut: cjasis, stradis, palaçs dal podê, casermis. La uniche robe che e ten bot a son i leams di clan, di vicinie, di borgade. I comitâts a vegnin sù in mût “spontani”, tant che i viers tal formadi.
I comitâts no son une istituzion formâl. A son un trop di oms e di feminis, variabil e viert, che al ven ricognossût de comunitât di riferiment (di borc o piçul paîs) come chei che a àn la cognossince dal puest e de int e, in reson di chel, a àn la capacitât di meti man, di organizâ i prins socors e di distribuî i prins jutoris che a rivin disorganizâts. Lôr a son chei in stât di savê cui che al à dibisugne di alc, e cui che invezit al pues dâ un cualchi contribût di opare o di materiâl.
Si trate di fâ subit ce che si rive cence imprescj mecanics, tirant fûr dai rudinaçs personis e robis restadis sot. Po dopo, di organizâ la prime gnot, e lis gnots e lis zornadis che a vegnin, spartint tendis, cuviertis e robe di mangjâ par ordin che e rive. A int dai paîs fûr di man, spes dismenteâts, al tocje ancje lâ a cirî la robe che e covente dulà che and’è.
Dome intun secont timp, tra la fin di Mai e la metât di Jugn, a Glemone i comitâts a cirin di dâsi une vieste formâl organizant elezions tes tendopolis e butant jù regolaments improntâts a ideâi e prassi di sclete democrazie direte. Chescj regolaments a metin neri sul blanc il fat che i comitâts a son espression des tendopolis, e dome a lôr a àn di rispuindi. Se la peraule soviet, di par se tant biele, no fos stade cussì sbeleade de derive bolseviche e autoritarie de rivoluzion russe, si podarès dî, come che tancj a àn dit, che la int des tendopolis si è organizade in soviet, in conseis rivoluzionaris di base alternatîfs al podê centrâl.
Ma i comitâts mighe lu savevin di jessi daûr a fâ une rivoluzion. Ce che lôr a fasevin al jere “pa sopravivence, no pa l’anarchie” (il titul di un volantin scrit par furlan dai comitâts di tendopoli, ndr). Prime pe sorevivence materiâl des personis: dâ a di ducj un fûc, un tet, alc di mangjâ. E daspò pe sorevivence de comunitât in se, une comunitât fate di un puest fisic che si à pôre di pierdi par viodi a vignî sù invezit une porcarie di Grande Udine in stîl Longaron (une New Town…), ma ancje une comunitât spirituâl, fate di consuetudins di condivision e di cooperazion (lis viciniis, i bens coletîfs, lis aghis) che a son ereditât di secui di storie, e che a àn garantide la reazion spontanie al orcolat. Parcè che il Stât, passât il shock dai prins dîs, si è subit metût sot a tornâ a cjapâ il control dal teritori, e alore chescj comitâts spontanis, che a rispuindevin a la int e no al podê, a son deventâts un biel fastidi.
I prins a inacuarzisi dal probleme a son stâts naturalmentri i sindics, il toc di Stât plui dongje de int, e bisugne un pôc capîju di un pont di viste istituzionâl ma ancje uman. Se tu ur al domandis a lôr, che a sedin di diestre o di çampe, ti disin la stesse robe nete e sclete: i comitâts a lavin ben fin che a fasevin di cengle di trasmission tra il sindic e la comunitât, dulà che il sindic al jere chel elet daûr legalitât e i comitâts a vevin di dâ un man e vonde. Ai sindics ur podeve lâ ben la partecipazion al podê (e tal rispiet dai rûi), no la creazion di un cuintri podê. Ma i comitâts si sintivin i vêrs rapresentants de int e la int, tant che bielzà scrit, e voleve recitâ di protagoniste, no fâ la comparse. E protagoniste no dome tai confins strents dal so borc, ma di dute la aree taramotade e de ricostruzion che e vignarà.
Par jessi protagoniscj, i comitâts si dan dongje. Prin a Glemone, il centri plui grant, po dopo in dute la zone fruçade dal orcolat. A Glemone, in Maniaie, tra dutis lis disgraciis si presente ancje une scuadre di fassiscj vignûts di fûr, che cence domandâ nuie a dinissun si metin a fâ un puest di bloc “anti siacal”. A pene che lu san, chei di Maniaie ju brinchin, ju disarmin e a clamin i carabinîrs (che ju parin: ma cheste e je une altre storie). L’episodi al è cetant incuietant e al va a zontâsi a dute une schirie di atacs che il podê legâl al stave fasint aes autonomiis che la int des tendopolis e veve otignût, tant che la colocazion des tendis tes borgadis o la gjestion des mensis e dai volontaris. Chê sere stesse si ten une prime riunion di personis ativis tai comitâts di tendopoli e la prime esigjence e je chê di dâsi dongje par fâ sintî la vôs de int des tendopolis. Al è ai 17 di Mai dal 1976, e intune tende di Glemone al ven stampât cuntun vecjo ciclostîl di fortune il prin numar dal Bollettino del Comitato di Coordinamento delle Tendopoli. Dal numar sucessîf il Boletin, midiant dal assessôr ae partecipazion dal Comun di Glemone (un conseîr dal Moviment Friûl un grum dongje ai comitâts e che tai mês daspò al jessarà de zonte DC propit par divergjencis sul rûl dai comitâts), al jes tant che suplement al Notiziario Gemonese, il gjornalut dal Comun, ma al sarà simpri dal dut autogjestît dal Coordenament des tendopolis. ❚
✒ Igor Londero – Autôr di «Pa sopravivence, no pa l’anarchie» Forme di autogestione nel Friuli terremotato: l’esperienza della tendopoli di Godo (Gemona del Friuli)
CUINTRISTORIE DAL TARAMOT. Cuarte pontade. Come i viers tal formadi............
Cussì, ai 6 di Mai dal ’76, al va jù dut: cjasis, stradis, palaçs dal podê, casermis. La uniche robe che e ten bot a son i leams di clan, di vicinie, di borgade. I comitâts a vegnin sù in mût “spontani”, tant che i viers tal formadi.


text:
Chê dal teatri e varès di jessi une clâf par vierzi viodudis gnovis e par dâ la pussibilitât a ducj di gjoldi di aventuris e storiis di ducj i gjenars, in gracie dal podê universâl de recitazion che e rive a jentrâ tai cûrs e a puartâ un messaç, cence fermâsi denant di ostacui linguistichis o culturâls.
Di cualchi an, ancje lis scuelis e i insegnants a àn capît che cheste forme artistiche e je une des plui valevulis par stiçâ i frutins a liberâsi des pôris, a cjapâ cussience di lôr stes e di ce che ur sta dongje e a esprimisi in maniere plui libare, doprant chel che al somee un zûc, ma che e je une tecniche educative che e rive a fâ saltâ fûr particolârs no spietâts de personalitât di un canai (e ancje di un grant).
Dongje dai spetaculuts metûts in pîts in gracie de iniziative e de pazience di cualchi mestri, plui di cualchi istitût al à inviât progjets di pueste par che cheste art e jentri di dirit ancje tes aulis, tacant dai prins agns di insegnament fin a rivâ aes secondariis di secont grât, cuant che i fantats a puedin gjoldi de esperience inmagante dal Pali dai students, une aventure tacade plui di 45 agns indaûr dal Teatri Club che e veve la sô anime in Angela Felice, ma che, tignint simpri iniments i siei insegnaments, e sta lant indenant cun decision e entusiasim.
I ents teatrâi, di bande lôr, a àn simpri crodût te colaborazion cu lis scuelis, e tai ultins agns lis rassegnis di “Piccoli Palchi” si stan sparniçant su dut il teritori regjonâl, cun buine sodisfazion di bande di public e di organizadôrs. Une ufierte a misure di frut, duncje, che però e reste limitade ae lenghe taliane e che e dismentee la realtât locâl. No cate la bravure di tancj operadôrs nostrans, di fat, al è dificil di cjatâ lavôrs in lenghe furlane indreçâts ai canais e aes fameis. Il probleme nol è di cualitât, viodût che tal 2015 a vinci il premi dal public tant che miôr spetacul in cartelon “Piccoli Palchi” dal Ent regjonâl teatrâl dal Friûl-Vignesie Julie dal al jere stât “Contis tarondis”, une produzion di Lenghis dal Drâc di e cun Leo Virgili, Federico Scridel e Michele Polo. La cuistion, cheste la confession dai stes artiscj, e je dispès dade di sante scugne, viodût che lis propuestis in lenghe furlane no rivin a zirâ tal circuit locâl te stesse maniere di chês altris. Cussì, spetacui che a son nassûts par furlan si cjatin a jessi voltâts e recitâts te lenghe dal Biel Paîs.
Al va ancje dite che no son cui sa trops i operadôrs che si butin in chest setôr: a part Lenghis dal Drâc, si puedin segnalâ Gianluca Valoppi e Michele Zamparini di Teatro Positivo e pôcs altris câs che lu fasin in maniere sporadiche, magari adatant alc di za pront par talian. No si pues dâur tuart, dal rest, viodût che par cui che lu fâs di mistîr al è improponibil di invistî bêçs intun progjet che al riscje di implantâsi prime ancjemò di tacâ a lâ fûr. Cussì, se si à chê di puartâ il fi a viodi alc par furlan (che nol sedi fat de compagnie dai gjenitôrs o di cualchi altri grup amatoriâl), bisugne spietâ lis produzions finanziadis dai bants de Agjenzie Regjonâl pe Lenghe Furlane o di cualchi altri sogjet sensibil aes propuestis locâls, par esempli la Fondazione Friuli. Il spetacul “Falù”, scrit di Michele Polo cu la consulence di Mateârium e metût in pîts di Lenghis dal Drâc e Teatro della Sete tal 2017, al è nassût propit in cheste maniere e cumò i pipins protagoniscj de storie, manovrâts dal stes Polo e di Serena Di Blasio, dopo di jessi stâts puartâts ator in chês altris regjons te version taliane, a son daûr a fâsi cognossi ancje tai comuns furlans in gracie dal progjet “Un amì par Falù”, finanziât de ARLeF. Dongje dal spetacul teatrâl, la compagnie teatrâl e ufrìs a un presit une vore favorevul ancje un laboratori indulà che i frutins dai 5 agns insù a puedin divertîsi a costruî un pipinot, lant tal stes timp insot dai temis clâf de conte, ven a stâi la amicizie e la famee.
Par cumò, Falù al à za cjatât une sdrume di amîs a Paulâr, San Zorç di Noiâr, Remanzâs, Prissinins, Udin e Tramonç Disot e al è in spiete di cognossint altris a Cividât (ai 24 e ai 27 di Zenâr) e a San Denêl (ai 21 e ai 24 di Març).
La simpatie e la competence dai atôrs e à pardabon concuistât dut il public, ancje se no son mancjadis lis dificoltâts, cemût che nus conte Valentina Rivelli dal Teatro della Sete: «Pe provincie di Udin al è stât plui facil, par chês di Gurize e Pordenon, invezit, o fasìn tante plui fature a proponisi. A Romans dal Lusinç, par esempli, o vevin za cumbinade une date cu la biblioteche, ma il Comun al à cambiade idee cuant che al à savût che si faseve par furlan».
I sburts a lâ indevant, dut câs, no mancjin: «I organizadôrs di Tramonç a àn indreçât il laboratori sedi ai frutins sedi ai lôr nonos, parcè che a àn capît che la lenghe furlane e pues jessi doprade ancje par creâ ocasions di confront e di dialic jenfri gjenerazions diferentis, rinfuarçant il leam familiâr e i moments di incuintri e di condivision». Un messaç che nus fâs sperâ che cheste semence e coli tal bombâs e che e dedi il bon esempli par altris paîs, ma soredut par altris contis di fâ vivi ai fruts in gracie de magjie dal teatri. ❚
Serena Fogolini


text:
1915
Acjadiments[cambie | modifiche il codiç]
In Friûl[cambie | modifiche il codiç]
- 24 di Mai - Sul Colorat (Kolovrat), une montagnute sore il paîs di Drencje, mûr Riccardo di Giusto, di Udin, alpin tal bataion Cividât. Al è il prin muart da la vuere.
Vie pal mont[cambie | modifiche il codiç]
- 13 di Zenâr - Un taramot al colpìs a Avezzano, in Abruç; i muarts a son plui di 12.000
- 24 di Mai - L'Italie e jentre in vuere cuintri da l'Austrie-Ongjarie
- 28 di Lui - E tache la ocupazion merecane di Haiti
- 25 di Novembar -Formulazion de teorie de relativitât gjenerâl
Nassûts[cambie | modifiche il codiç]
- 25 di Novembar - Augusto Pinochet militâr, ditatôr cilen
- 19 di Dicembar - Édith Piaf, cjantant francese († 1963)
- 12 di Dicembar - Frank Sinatra, cjantant american († 1998)
Muarts[cambie | modifiche il codiç]
Premis Nobel[cambie | modifiche il codiç]
- pe pâs: no assegnât
- pe leterature: Romain Rolland
- pe midisine: no assegnât
- pe fisiche: William Henry Bragg e William Lawrence Bragg
- pe chimiche: Richard Willstätter


text:
Libri di Gjenesi
Il Libri di Gjenesi al è il prin libri dal Pentateuc (cinc rodui), che in principi al jere un libri unic e al jere clamât la Torà (Leç) o libri de Leç di Moisès.
Gjenesi al derive da un tiermin grêc che al significhe "origjin" o "nassude".
Al è il libri che nus conte in maniere acurade lis primis zornadis de storie umane.
Nus spieghe parcè che l'Idiu al à metût l'om su la tiere, parcè che l'om al mûr e parcè che vuê a 'ndi son tantis dificoltâts.
Al è probabil che al sei stât scrit intal desert dal Sinai ator al 1500 p.d.C. e nol è mai stât metût in discussion dai ebreus che il scritôr al sedi Moisès.
Contignût[cambie | modifiche il codiç]
A ven descrite la creazion dal mont, fate in sîs periodots di timp clamâts "zornadis", ma che no jerin ciertementri zornadis di 24 oris.
La setime zornade è vignì benedete e declarade sacre al Signôr.
Si cjacare ancje de creazion dal om, dal zardin di Eden e des leçs dadis a la prime famee.
Si passe po dopo, a la descrizion di cemût che al è vignût il pecjât e di come che la muart e je jentrade intal mont.
Al seguite cu lis vicendis di Abram e dai soi rapuarts cu l'Idiu.
Al cjape dentri ancje la storie di Jacop e dai soi 12 fiis, e ancje dal spostament in Egjit cu lis vicendis di Josef.
Utilitât[cambie | modifiche il codiç]
Gjenesi al stabilis il teme de intiere Biblie, vâl a dî la rivendicazion dal Idiu par mieç dal so Ream governât de sepe prometude, Jesus Crist (Gjenesi 3:15).
Al è util parcè che al mostre cuâl che al devi jessi il fin di dut il gjenar uman: mantignî le integritât e contribuî a santificâ il non dal Idiu.
Gjenesi al dâ segnots rivuart al matrimoni mostrant la juste relazion che a à di jessi fra om e femine e al dâ conseis su la educazion de famee.
Nus dâ ancje mût di cognossi il mût di vivi de societât patriarcjâl, cun i lôr criteris, tancj dai cuai a son valevui ancje vuê.
Nus insegne ancje cualitâts come:
- la fede e la indurance di Abram,
- la sotanance di Sara,
- la obedience di Josef


text:
Sezion relative a INTERVENTS STRAORDENARIS E DI EMERGJENCE, cemût indicât all’art. 42 del d. lgs. 33/2013
Art. 42 Obleazion di publicazion concernents i intervents straordenari e di emergjence ch'a compuartin deroghis ae legjslazion presint.
1. Lis publichis aministraions ch'a adotin misuris contingibils e urgjents e in gjenerâl proviodiments di caratar straordenari in câs di calamitât naturâls o di altris emergjencis, ivi comprendudis lis aministrazions comisari e straordinarie costituidis in bâs ae leç 24 Fevrâr 1992, n. 225, o a proviodiments legjslatîfs di urgjence, publichin:
a) i proviodiments adotâts, cun la indicazion esprése in te normis di leç eventualmentri derogadis e dai motîfs de deroghe, noncje l'indicazion di eventuâls ats aministratîfs o giurisdizionâls intervenûts;
b) i termini temporali eventualmente fissati per l'esercizio dei poteri di adozione dei provvedimenti straordinari;
c) il cost proviodût dei intervents e il cost efetîf sostenûts da l'aministrazion;
d) lis particolârs formis di partecipazion dai interesâts ai procediment di adozion dai proviodiments straordinaris.


text:
Giostra dei castelli
La manifestazion, che si fâs ogni an te penultime domenie di Setembar, e memoree lis impresis di un mitic cavalîr di Spilimberc. Tal 1499 i Turcs a vevin invadût il Friûl fiscant ducj i paîs che a cjatavin su la lôr strade; une gnot di fin Setembar chest cavalîr cun pôcs soldâts al rivà a lâ dentri tal lôr incjampament e al copà diviers nemîs. Cuant che i turcs si inacuarzerin dal atac vût vie pe gnot a cjaparin pôre e bandonarin il Friûl. Tal torneu, dulà che si disfidin uns vincj cavalîrs che a rivin di diviersis provinciis, dopo variis provis di abilitât si à di colpî il Turc. I vot miôr a passin ae finâl par vinci il torneu. Te aree parmìs dal cjamp di gare un marcjadut medievâl al ripropon arts e mistîrs, spetacui cun spadacins, mercenaris, arcîrs e salteimbancs e une sfilade in costum di epoche.
Giostra dei castelliVia Piave, 54
33170 Torre di Pordenone (PN)
Telefono: 347 4591856